Kemelut Tuntutan Tanah Adat Pulau Bohey Dulang Dapat Perhatian TTS

SEMPORNA: Kemelut tuntutan hak tanah adat di Pulau Bohey Dulang atau Taman Marin Tun Sakaran daripada waris asal mendapat perhatian daripada pihak Taman-Taman Sabah (TTS).

Pengerusi Lembaga Pemegang Amanah Taman-Taman Sabah Mohd Amin Abd Mem berkata, pihaknya sudah sekian lama berhadapan isu berkenaan tuntutan tanah adat yang sukar diselesaikan melibatkan soal waris.

“Apa yang berlaku ramai mengaku waris kepada tanah adat ini dan  masing-masing dengan bukti tersendiri mendakwa mereka adalah pemilik yang sah.

“Dalam masa yang sama ada pihak lain juga yang menafikan hak waris yang menuntut kerana susun galur keluarga penuntut tidak sahih dan sekaligus mempertikaikan tuntutan waris,” katanya semasa merasmikan Majlis Dialog Pemuafakatan Bohey Dulang, di sini semalam.

Beliau berkata penentuan waris ini, Taman-Taman Sabah tidak mendapat satu bentuk kaedah yang boleh diterima pakai. Oleh itu, untuk menyelesaikan isu waris ini satu jawatankuasa teknikal yang bergerak khusus memulakan menentukan waris mengikut peraturan Akta Tanah.

“Jawatankuasa itu nanti akan menyerahkan senarai nama yang sahih kepada pihak Jabatan Tanah dan Ukur untuk dimasukkan dan didokumentasikan sebagai waris yang sah daripada pulau ini,” katanya.

Mengulas lanjut, majlis ini diadakan untuk menyatakan dan memberitahu kepada pihak penuntut waris bahawa pihak  Taman-Taman Sabah sudah memulakan proses dan Jabatan Tanah dan Ukur juga sudah pun melakukan posisi yang harus mereka lakukan.

“Kita menjangkakan dalam tempoh dua bulan masalah ini dapat diselesaikan diperingkat awal dan sekaligus boleh menjernihkan keadaan terhadap tuntutan ini.

“Majlis pemuafakatan ini juga merupakan proses akhir yang mana semua pengerusi daripada sembilan buah pulau akan dilantik dan membentuk jawatankuasa Lembaga Penasihat Waris untuk membantu menyelesaikan pencarian waris yang sebenarnya,” katanya.

Menurutnya, setelah proses awal ini diselesaikan pihak Taman-Taman Sabah bersedia memulakan langkah seterusnya membawa semua waris yang sah untuk membangun tempat-tempat mereka.

“Kita mahu menjadikan Taman Marin Tun Sakaran yang dituntut oleh waris sebagai kawasan pelancongan  yang mendapat tempat pasaran bukan sahaja di dalam negeri tetapi sehingga peringkat antarabangsa.

“Percayalah  Taman-Taman Sabah mampu membawa garapan hasrat murni ini untuk masyarakat daerah semporna khususnya,” katanya.

Mengulas mengenai pihak pelabur yang sudah membuat pembangunan di kawasan pulau terbabit, beliau berkata Taman-Taman Sabah mengesahkan bahawa pembangunan berkenaan adalah sah dan telah melalui proses permohonan yang betul.

“Cuma permohonan baharu pihak pelabur yang mahu mendirikan pembangunan tidak akan diluluskan dan ditangguhkan untuk sementara sehingga proses penentuan waris diselesaikan terlebih dahulu.

“Setelah penentuan waris sudah diselesaikan, pihak Taman-Taman Sabah memastikan waris akan mendapat manfaat daripada pembangunan yang sudah dilaksanakan oleh pihak pelabur di kawasan mereka,” jelasnya.

Beliau juga menyangkal bahawa aduan disuarakan oleh pihak penuntut waris menyatakan pembangunan yang sedang dijalankan di pulau berkenaan merupakan kawasan larangan.

“Kajian sudah dibuat sebelum pembangunan dibuat dan mendapati ianya tidak akan merosakkan kehidupan marin di kawasan terbabit.

Malah, nelayan juga tidak diganggu dengan pembangunan berkenaan kerana mereka masih bebas melakukan aktiviti menangkap ikan di kawasan terbabit.


Aplikasi MAE, M2U MY & Laman Web Maybank2u Sedang Lembap

MAYBANK baru sahaja memaklumkan aplikasi MAE, aplikasi M2U MY dan laman web Maybank2u sedang mengalami kelembapan sebentar.

Ini disahkan oleh ciapan dari Maybank sebentar tadi.

#MBBAlert Dear valued customers,Kindly be informed that we are currently experiencing intermittent slowness on MAE app, M2U MY app and Maybank2u web.(1/2)

Berdasarkan dari maklum balas pelanggan pada tweet di atas, ada pelanggan berdepan isu seperti baki wang dalam akaun tidak tertera dalam aplikasi.

It shows no info available. What happen? Apps been hacked? pic.twitter.com/GuWqWrDmjB

Ada juga yang menghadapi kegagalan dalam pemindahan wang.

Diharap pihak Maybank membuat tindakan pantas supaya urusan para pelanggan dapat kembali berjalan dengan lancar semula.


‘Geng Boneng’ Sasar Rumah Tepi Bukit, Tumpas

SUNGAI BULOH: Polis menumpaskan ‘Geng Boneng’ yang aktif melakukan samun serta pecah rumah dan menahan tujuh ahlinya termasuk tiga wanita dalam dua serbuan di Meru, Klang dekat sini, 28 Mac lalu.

Ketua Polis Daerah Sungai Buloh, Superintendan Shafa’aton Abu Bakar, berkata ketujuh-tujuh suspek ditahan dalam serbuan berasingan ke atas dua rumah di Jalan Kenangan off Jalan Meru, Klang dan Jalan Jabar, Batu 5 Meru, Klang dekat sini.

Tangkapan itu adalah kejayaan hasil siasatan satu kes samun dan pecah rumah di Jalan Seroja 1/3 Sungai Buloh Country Resort milik seorang pengurus kontrak yang dilaporkan berlaku pada 7 Disember tahun lalu.

“Dalam kejadian kira-kira jam 4.30 pagi itu, empat suspek memecah masuk rumah mangsa sebelum mengejutkan semua penghuninya yang sedang tidur, dikumpulkan dalam sebuah bilik dan diikat.

“Suspek kemudian menggeledah rumah mangsa dan mengambil pelbagai barangan berharga serta wang tunai dianggarkan bernilai RM15,000 sebelum melarikan diri ke arah hutan berhampiran,” katanya dalam sidang media di sini, hari ini.

Modus operandi kumpulan ini adalah memantau rumah yang disasarkan terlebih dahulu dari kawasan bukit berhampiran dan kerap memilih mangsanya daripada kalangan orang Melayu atau India kerana mereka tidak membela anjing.

“Mereka biasanya akan sasarkan kediaman banglo atau rumah teres lot hujung yang hampir dengan kawasan hutan untuk memudahkan mereka melarikan diri.

“Suspek akan berjalan antara satu hingga lima kilometer di dalam hutan dan seorang rakan mereka yang berperanan sebagai ‘transporter’ akan menunggu di tepi hutan dengan kenderaan,” kata Shafa’aton.

Siasatan mendapati geng berkenaan mendalangi sekurang-kurangnya 10 kes samun dan pecah rumah dalam daerah Sungai Buloh, Shah Alam, Sabak Bernam dan Sepang, sejak awal tahun lalu.

“Semua suspek berusia lingkungan 30-an terdiri daripada lelaki tempatan berasal dari Sabah, tiga lelaki warga Indonesia dan tiga wanita Indonesia kini direman hingga 14 Mac ini.

““Siasatan turut mendapati tiga suspek wanita yang juga isteri kepada tiga suspek lelaki warga Indonesia itu berperanan sebagai ‘tukang gadai’ barang kemas yang disamun,” katanya.

Selain tangkapan, polis turut berjaya merampas pelbagai barangan antaranya sembilan telefon bimbit, sembilan jam tangan, dua komputer riba serta pelbagai alat pecah rumah.

Siasatan dijalankan mengikut Seksyen 395 dan Seksyen 397 Kanun Keseksaan serta Seksyen 457 kanun sama.


Remaja Maut Motosikal Bertembung Kereta Di Kota Belud

KOTA BELUD: Seorang penunggang motosikal maut, manakala pemboncengnya cedera selepas motosikal mereka bertembung sebuah kenderaan di Jalan Kudat Bypass di Bulatan Sembirai Kota Belud.

Mangsa dikenali sebagai Sahnizam Nair, 19, beralamat di Kampung Kulambai di sini.

Ketua Polis Daerah Kota Kinabalu Superintendan Mohd Zaidi Abdullah berkata kejadian jam 11.30 malam berlaku apabila seorang guru berumur 49 tahun menaiki kereta jenis kompak dari arah Taun Gusi menuju ke Kampung Kulambai.

“Sebaik di lokasi kejadian motosikal yang dinaiki mangsa bersama seorang lagi lelaki berumur 21 tahun secara tiba-tiba keluar dari simpang bulatan Kampung Sembirai secara melawan arus serta tidak membuat pusingan di bulatan dan terus masuk ke laluan kereta berkenaan.

“Kejadian menyebabkan pemandu kereta terkejut dan terus mengelak dengan memusingkan streng kereta ke sebelah kanan lalu bertembung dengan motosikal mangsa,” katanya.

Menurutnya impak kemalangan menyebabkan mangsa meninggal dunia serta merta di lokasi kejadian dan pemboncengnya mengalami kecederaan parah di bahagian kaki tangan. Pemandu kereta tidak mengalami sebarang kecederaan.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya.


2 warga asing cuba seludup minyak ditahan

SEMPORNA: Pasukan Polis Marin (PPM) menggagalkan cubaan dua lelaki warga asing menyeludup keluar minyak petrol dan diesel di perairan Pulau Kalapuan dan Pulau Bohey Dulang, dekat sini, petang semalam.

Kedua-dua suspek berumur 20 dan 60 tahun yang masing-masing menggunakan sebuah bot jongkong dan bot pam itu ditahan sepasukan Unit Risikan Marin (URM) PPM Semporna menerusi Op Pensura, selepas dikesan dalam keadaan mencurigakan di kawasan perairan itu, jam 4 petang.

Pemangku Komander PPM Wilayah 4, Superintendan Abd Nasir Othman, berkata selain petrol dan diesel, pemeriksaan turut menemui tiga tong gas memasak (LPG) disyaki cuba diseludup ke negara jiran.

“Pemeriksaan mendapati bot jongkong membawa 27 jeriken (594 liter) minyak diesel manakala pam bot membawa lima jeriken bersaiz besar dan empat jeriken bersaiz kecil, masing-masing berisi 150 dan 40 liter petrol.

“Juragan jongkong dan pam bot gagal mengemukakan sebarang dokumen daripada Kementerian Perdagangan Dalam Negeri dan Hal Ehwal Pengguna (KPDNHEP) berhubung pemilikan barangan kawalan itu,” katanya dalam kenyataan di sini, hari ini.

Abd Nasir berkata, pihaknya merampas bot jongkong dan bot pam bersama satu unit enjin Yamaha 40 kuasa kuda serta dua unit enjin pam yang digunakan suspek sebelum dibawa ke Pangkalan PPM Semporna untuk tindakan lanjut.

“Jumlah kesemua barang rampasan bernilai RM23,050 dan kes disiasat mengikut Akta Kawalan Bekalan 1961,” katanya.


KJ jangan ‘Syok Sendiri’, Bekalkan Vaksin Kepada Sektor Swasta Di Sabah – BUNG

KOTA KINABALU: Timbalan Ketua Menteri, Bung Moktar Radin, meminta kerajaan persekutuan membenarkan syarikat Pharmaniaga menjual vaksin Covid-19 kepada kerajaan negeri.

Bung berkata, langkah itu bagi memastikan vaksin boleh dibeli oleh sektor swasta seterusnya mempercepatkan lagi pemberian vaksin kepada rakyat negeri itu.

Beliau berkata, langkah kerajaan melaksanakan perintah kawalan pergerakan (PKP) adalah sesuatu yang baik namun ia hanya sia-sia sekiranya tiada perancangan strategik dibuat.

“Di Sabah kita mempunyai 3.89 juta penduduk tetapi sekarang ini hanya kira-kira 130,000 orang yang sudah divaksin dan ini bermakna masih ramai yang terdedah kepada jangkitan Covid-19.

“Selaku pemimpin di negeri ini saya meminta kerajaan persekutuan agar membekalkan vaksin kepada Sabah menerusi Pharmaniaga iaitu syarikat yang dilantik kerajaan persekutuan untuk membekalkan vaksin kepada sektor swasta seterusnya diedar atau dijual di klinik kesihatan swasta dan lain-lain.

“Kenapa Sabah dinafikan hak? (mendapatkan vaksin daripada Pharmaniaga), kami bayar bukan minta percuma, jadi saya meminta kepada pihak berkaitan seperti Kementerian Kesihatan (KKM) dan menteri bertanggungjawab terhadap vaksin iaitu Khairy Jamaluddin supaya dengar suara orang Sabah, jangan ‘syok sendiri’ saja,” katanya pada sidang media.

Bung yang juga Menteri Kerja Raya berkata, sekiranya sektor swasta di Sabah dibekalkan vaksin untuk diberi atau dijual kepada orang ramai ia akan mempercepatkan lagi proses pemberian vaksin kerana kerajaan dan sektor swasta bersama melaksanakannya.

Katanya, negara ini juga perlu mencontohi beberapa negara luar yang membenarkan sektor swasta menjual vaksin kepada rakyatnya.

“Di Filipina, di Thailand sudah lakukannya (penjualan vaksin oleh sektor swasta), kenapa di Malaysia terlalu ‘slow’? Ramai pemimpin yang bercakap mengenai Covid-19 tetapi mereka hanya cakap kosong saja dan tidak fikir masalah rakyat.

“Negara lain termasuk di Eropah, Amerika, China mereka bertungkus-lumus memberikan vaksin kepada seberapa banyak rakyat mereka tetapi kita di Malaysia, MySejahtera lah, itulah tetapi tidak juga berjalan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PTS Tidak Lagi Terima Tahan Baharu – MKN Sabah

KOTA KINABALU: Pusat Tahanan Sementara (PTS) di Sabah tidak boleh lagi menerima penambahan tahanan ketika ini kerana kapasiti sedia ada sudah hampir mencapai kapasiti baharu yang ditetapkan.

Dengan itu, segala kemasukan baharu ke PTS tidak akan dilakukan ketika ini dan prosiding (mahkamah) melibatkan pendatang asing tanpa izin (PTI) juga ditangguhkan.

Pengarah Majlis Keselamatan Negara (MKN) negeri Sabah, Sharifah Sitti Saleha Habib Yussof berkata, sekarang terdapat 5,238 orang tahanan yang berada di empat PTS seluruh Sabah.

Beliau berkata, dalam situasi biasa, PTS di Sabah boleh menempatkan sehingga 6,750 orang namun ketika ini, kapasiti itu diturunkan kepada 5,500 bagi mengawal penularan jangkitan Covid-19.

“Kalau boleh, kita mahu tahanan diturunkan kepada 5,000 orang supaya ada penjarakan fizikal.

“Tapi perkara ini tidak boleh dielakkan sebab dari segi perundangan, penjara tidak boleh menyimpan banduan PTI yang sudah selesai menjalani hukuman.

“Maka, kita kena terima mereka untuk ditempatkan di PTS. Malah, Kementerian Dalam Negeri (KDN) juga sudah memberi arahan supaya tiada kemasukan baharu akan dibuat di PTS,” katanya kepada media di PTS Menggatal, di sini hari ini.

Sitti Saleha berkata, proses pengusiran tahanan juga tidak dapat dilakukan ketika ini susulan negara jiran telah menutup sempadan negara sejak Mac lalu.

Bagaimanapun pada Jun lalu, lebih 4,000 tahanan berjaya diusir pulang ke Filipina dan Indonesia selepas perbincangan diadakan dengan kedutaan kedua-dua negara.

Menurutnya, apabila lengkuk jangkitan Covid-19 berjaya dilandaikan, kerajaan akan berunding semula dengan negara jiran bagi mengusir pulang tahanan yang masih berada di PTS.

Tambahnya, sebagai persediaan, MKN telah berbincang dengan kerajaan negeri bagi menyediakan lapan dewan untuk dijadikan pusat kuarantin bagi menempatkan mana-mana tahanan PTI yang ditahan.

Empat PTS di Sabah adalah di Kota Kinabalu,  Tawau, Sandakan dan Papar. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Sekat Semua Kemasukan Pelancong Asing Dan Pelawat Asing

KOTA KINABALU: Semua pelancong dan pelawat asing dikenakan sekatan kemasukan ke negeri ini kecuali mendapat kelulusan khas daripada kerajaan negeri.

Ketua Menteri Datuk Seri Panglima Mohd Shafie Apdal berkata, kemasukan penduduk yang bukan berasal dari Sabah melalui pintu masuk udara, laut dan darat tidak dibenarkan.

Menurutnya, kebenaran untuk masuk hanya dikecualikan kepada mereka yang mendapat kelulusan khas kerajaan negeri dan mempunyai pengesahan kesihatan.

Beliau berkata, pengesahan kesihatan yang dikeluarkan pihak hospital bagi membuktikan individu terbabit bebas daripada wabak COVID-19.

“Semua perjalanan rakyat Sabah ke luar negara turut dikenakan sekatan menyeluruh. Bagi yang baharu pulang dari luar negara, mereka dikehendaki menjalani pemeriksaan kesihatan.

“Mereka juga perlu melakukan kuarantin secara sukarela (self quarantine) selama 14 hari,” katanya dalam kenyataan di sini.

Shafie berkata, larangan berkenaan adalah selaras dengan Perintah Kawalan Pergerakan bermula 18 hingga 31 Mac 2020 yang diumumkan oleh Perdana Menteri Tan Sri Muhyiddin Yassin kelmarin.

Menurutnya, beberapa perkhidmatan awam kerajaan negeri dan swasta yang disenaraikan sebagai perkhidmatan penting negara yang diperuntukkan di bawah Jadual Pertama Akta Perhubungan Perusahaan 1967 (Akta 177) dibenarkan beroperasi.

Bagaimanapun jelasnya, bagi melancarkan pentadbiran negeri, perkhidmatan awam bagi kementerian, jabatan dan agensi di bawah kerajaan negeri akan diteruskan tertakluk kepada arahan dari semasa ke semasa.

“Kerajaan negeri akan memberikan bantuan yang berpatutan kepada agensi-agensi yang terlibat dalam memberikan perkhidmatan penting negara.

“Semua acara rasmi kerajaan negeri juga ditangguhkan dan dibatalkan termasuklah Pesta Kaamatan, Pesta Kalimaran dan Lepa-Lepa,” katanya.

Beliau berkata, kerajaan negeri mengaktifkan pusat gerakan melalui Jawatankuasa Bencana Negeri bermula 12 Mac lepas yang dipengerusikan oleh Setiausaha Kerajaan Negeri (SKN) Datuk Safar Untong.

Menurutnya, Jawatankuasa Bencana Daerah turut diaktifkan di semua daerah yang dipengeruskikan oleh pegawai daerah.

Dalam pada itu, pihaknya turut meminta kerjasama daripada Jabatan Kesihatan Negeri untuk membekalkan data-data terkini dan terperinci berkaitan wabak COVID-19 agar langkah wajar dapat diambil segera.

“Saya menyeru kepada semua rakyat Sabah agar sentiasa mematuhi Perintah Kawalan Pergerakan. Ini adalah tanggungjawab yang mesti dilaksanakan sebagai rakyat yang prihatin terhadap keluarga, masyarakat, negeri, dan negara kita,” katanya.


Misteri Bau Busuk & Lalat Terungkai, Rupanya Rakan Serumah Bunuh Diri Di Bundusan

PENAMPANG: Misteri bau busuk dan lalat yang menghurungi sebuah rumah sewa apartment di Jalan Bundusan, dekat sini, terungkai selepas penemuan mayat seorang lelaki, petang tadi.

Dalam kejadian kira-kira jam 6 petang itu, dua penyewa lain di rumah berkenaan dikatakan menghubungi pemilik rumah selepas tidak selesa dengan bau busuk dan lalat yang banyak di rumah berkenaan.

Pemilik rumah datang untuk pemeriksaan dan mengesyaki sesuatu lalu terus membuat laporan di Balai Polis Penampang untuk meminta bantuan segera.

Ketua Polis Daerah Penampang Deputi Superintendan Mohd Haris Ibrahim berkata, pihaknya menerima panggilan daripada orang awam yang memaklumkan penemuan itu pada jam 6.28 petang.

Katanya, sepasukan polis terus dikerah bergegas ke lokasi kejadian untuk menjalankan siasatan di rumah berkenaan.

“Hasil pemeriksaan mendapati, seorang lelaki dalam keadaan menggantungkan diri pada kipas siling dan mayat berkenaan juga sudah berbau busuk.

“Mayat lelaki tempatan berusia 23 tahun itu kemudiannya dibawa ke Hospital Queen Elizabeth I (HQE I) untuk tindakan selanjutnya,” katanya dalam kenyataan media, hari ini.

Mohd Haris berkata, siasatan lanjut masih dijalankan dan setakat ini kes diklasifikasikan sebagai kematian mengejut.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Kecewa’ Tunggu Janji Bot Wakil Rakyat, Pelajar Di Nabawan Sabung Nyawa Guna ‘Zipline’ Ke Sekolah

KOTA KINABALU: Menyedihkan adalah ungkapan tepat nengenai keadaan penduduk di Kampung Nangkawangan, Nabawan, yang saban hari bergadai nyawa untuk menyeberangi sungai selepas jambatan gantung di situ dihanyutkan banjir bulan lalu.

Penduduk di kampung berkenaan, khususnya pelajar sekolah, mempunyai dua cara untuk menyeberangi sungai terbabit, iaitu berakit ataupun menaiki “zipline” yang dibina masyarakat setempat.

Jurucakap penduduk, Zazila Roslan, 30, berkata, jambatan gantung berkenaan hanyut dalam banjir besar di beberapa kawasan di Nabawan beberapa minggu lalu.

Katanya, beberapa lagi laluan, sama ada jambatan gantung atau jambatan konkrit untuk menyeberangi sungai, turut musnah akibat bencana alam itu.

“Banjir luar biasa itu berlaku ketika cuti sekolah dan apabila habis cuti, guru-guru yang mengajar di beberapa buah sekolah di kawasan berkenaan terpaksa berjalan kaki kira-kira 18 jam bagi memastikan mereka sampai ke sekolah untuk mendidik anak-anak di situ.

“Saya tahu perkara ini kerana ibu saya merupakan cikgu di salah sebuah kampung di situ dan saya bersama pasukan Sukarelawan Anak Negeri Sabah juga telah pergi ke beberapa kampung berhampiran bagi misi menghantar bantuan,” katanya kepada FMT.

Zazila berkata, dia dimaklumkan oleh wakil rakyat kawasan itu yang juga Ahli Parlimen Pensiangan Arthur Joseph Kurup, yang turun padang untuk meninjau masalah berkenaan seterusnya berjanji menyediakan bot bagi kegunaan penduduk sementara menunggu pembinaan jambatan baharu.

Bagaimanapun katanya, sehingga kini janji itu belum ditunaikan dan menyebabkan penduduk kampung terpaksa berakit untuk ke seberang sungai dan sekiranya aliran sungai deras, mereka akan menggunakan “zipline”.

“Menaiki ‘zipline’ untuk menyeberang sungai mungkin nampak menyeronokkan, tapi sebenarnya ia amat bahaya jika tiada ciri-ciri keselamatan, lebih-lebih lagi jika yang menaikinya adalah pelajar sekolah.

“Mereka (pelajar) begitu gigih untuk menimba ilmu, tapi terpaksa melalui semua ini. Berakit, naik ‘zipline’, bot mana?…Saya tidak suka bercakap mengenainya tapi jangan sampai berlaku sesuatu yang tidak diingini baharu terbuka mata pihak-pihak berkaitan.

“Tidak lama lagi cuti Hari Raya, takkan para guru termasuk ibu saya terpaksa sekali lagi berjalan kaki 18 jam?,” katanya.

Terdahulu, beberapa klip video yang menunjukkan pelajar sekolah menaiki rakit serta “zipline” turut tular di media sosial.

FMT telah menghubungi Kurup yang juga timbalan menteri kerja raya untuk mendapatkan respons beliau. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Pengawal Keselamatan UMS Cuba Rogol Pelajar Dipenjara 13 Tahun, 6 Sebatan

KOTA KINABALU: Seorang bekas pengawal keselamatan di Universiti Malaysia Sabah (UMS) yang cuba merogol seorang pelajar universiti berumur 18 tahun, dipenjara 13 tahun dan diperintah dikenakan enam kali sebatan rotan.

Hakim Mahkamah Sesyen Elsie Primus menjatuhkan hukuman itu ke atas Arshad Masdin, selepas mendapati pendakwaan berjaya membuktikan kesnya melampaui keraguan munasabah terhadap Arshad pada Selasa.

Arshad, 28, didapati bersalah kerana cuba merogol gadis itu dengan mengoyakkan dan membuka pakaiannya pada jam 12.30 tengah malam pada 15 Julai, 2018 di asrama universiti itu, di sini.

Dia disabitkan kesalahan di bawah Seksyen 376(2)(a)/511 Kanun Keseksaan dan dibaca bersama Seksyen 511 kanun sama, yang membawa hukuman penjara antara sepuluh hingga 30 tahun dan sebatan, jika sabit kesalahan.

Arshad diperintah menjalani hukuman penjara itu dari tarikh dia disabitkan iaitu Selasa selepas permohonannya untuk menangguhkan hukuman penjara tidak dibenarkan.

Namun, mahkamah membenarkan permohonannya untuk menangguhkan hukuman sebatan sementara menunggu rayuan di Mahkamah Tinggi.

Selepas menjalani hukuman penjaranya, Arshad diperintah diletakkan di bawah pengawasan polis selama tiga tahun.

Sebelum mahkamah menjatuhkan hukuman itu, pendakwaan memanggil mangsa untuk memberikan kenyataan impaknya menerusi kamera.

Mangsa berkata selepas insiden itu kehidupannya berubah 360 darjah kerana dia rasa tidak selamat walaupun dia berada di rumahnya sendiri.

Katanya juga, dia tidak boleh tidur dalam keadaan gelap dan ahli keluarganya mesti menemaninya ke mana saja dia pergi.

“Saya ketika ini sedang menjalani rawatan psikiatrik kerana trauma yang saya alami. Saya sudah banyak kali cuba membunuh diri kerana saya merasakan hidup saya tidak lagi berguna tetapi keluarga saya memberikan saya galakan untuk terus hidup.

“Walaupun insiden itu sudah berlaku hampir tiga tahun lepas, ia masih jelas diingatan saya kerana saya sering dihantui selepas lelaki itu melakukan perkara tidak baik ke atas saya.

“Saya masih trauma sehingga ke hari ini ekoran kejadian itu yang memberikan kesan cukup besar ke atas kehidupan saya,” katanya dengan suara bergetar.

Dia berharap hukuman setimpal dikenakan ke atas pesalah itu.Semasa mitigasi, peguam Shahlan Jufri yang dibantu oleh peguam Mohd Al-Hafidz Mohd Lokman bagi mewakili Arshad merayu hukuman minimum dengan mengatakan dia perlu menjaga ibu bapa dan tiga anaknya, kerana dia adalah seorang bapa tunggal.

Shahlan turut menghujahkan bahawa Arshad tiada sabitan lampau dan ia merupakan kesalahan pertamanya, dan menambah Arshad telah memberikan kerjasama penuh kepada polis dan mahkamah serta dia juga tidak pernah gagal menghadiri sesi mahkamah untuk kesnya.

Shahlan turut memaklumkan mahkamah bahawa Arshad tidak pernah mengganggu sebarang saksi pendakwaan selepas rakan sekerjanya memberi keterangan yang memihak kepadanya.

Bagaimanapun, Timbalan Pendakwa Raya (DPP) Rustam Sanip yang melakukan pendakwaan bersama DPP Mas Izzaty Lokman, menggesa mahkamah menjatuhkan hukuman pencegahan bagi menghalang, menyedarkan dan menghukum Arshah mengikut prinsip-prinsip penghukuman.

Rustam menghujahkan, cubaan rogol itu bukan saja menjejaskan mangsa secara psikologi, emosi dan mental bahkan juga pengajiannya.

Beliau mengemukakan faktor-faktor memudaratkan dalam kes itu yang mana mangsa, seorang pelajar matrikulasi di universiti berkenaan terpaksa menghentikan pengajiannya dan kembali ke tempat asalnya di semenanjung.

“Mangsa trauma akibat insiden itu, rasa dimalukan dan sedih, yang menjejaskannya secara psikologi, emosi dan sosial.

“Cubaan rogol oleh Arshad adalah satu paksaan dan agresif.“Keterangan kepada mahkamah mendedahkan mangsa ditumbuk dan dipukul di beberapa bahagian badannya yang menyebabkan kecederaan ke atas mangsa.

“Mangsa juga diikat di kedua-dua tangan dan kakinya, yang mengakibatkannya tidak dapat bergerak semasa cubaan rogol itu,” kata Rustam.

Shahlan memohon penangguhan hukuman dengan mengatakan Arshad dan keluarganya masih mengendalikan kesan banjir di Kota Belud dan jika Arshad dipenjara, ibu bapanya berdepan kesukaran untuk menguruskan masalah banjir di rumah.

Bagaimanapun, Rustam membantah permohonan itu atas dasar tidak ada keadaan khusus ke atasnya kerana kesalahan itu adalah serius.

Sebanyak 22 saksi pendakwaan dan tiga saksi pembelaan dipanggil semasa perbicaraan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lagi 37 Individu Dikompaun Langgar PKPB Di Penampang

PENAMPANG: Polis mengeluarkan kompaun terhadap 37 individu termasuk dua peniaga selepas didapati melanggari Perintah Kawalan Pergerakan Bersyarat (PKPB), semalam.

Semua mereka ditahan sepasukan polis dari Ibu Pejabat Polis Daerah (IPD) Penampang ketika menjalankan pemantauan PKPB Op Covid-19 di dua restoran berasingan di daerah ini, kira-kira jam 9 malam.

Ketua Polis Daerah Penampang, Deputi Superintendan Mohd Haris Ibrahim berkata, hasil pemeriksaan di dua restoran berkenaan mendapati seramai 24 pelanggan lelaki dan 11 pelanggan wanita sedang berkumpul.

“Semua mereka didapati melanggar PKPB dengan berkumpul di premis tanpa menjaga jarak sosial iaitu sekurang-kurangnya satu meter.

“Semua pelanggan terbabit dibawa ke IPD Penampang bagi tindakan kompaun,” katanya ketika dihubungi, hari ini.

Mohd Haris berkata, dua penjaga premis berkenaan berusia 33 dan 61 tahun ditahan bagi membantu siasatan polis.

“Kes disiasat mengikut Seksyen 269 Kanun Keseksaan iaitu kesalahan sebarang perbuatan yang dilakukan menyebabkan merebaknya penyakit yang membahayakan kepada nyawa.

“Selain itu, kes turut disiasat mengikut Peraturan 3 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (No 6) 2020,” katanya.

Sehubungan itu, Mohd Haris menasihati orang ramai khususnya di daerah itu supaya sentiasa mematuhi prosedur standard operasi (SOP) Perintah Kawalan Pergerakan Bersyarat (PKPB)

Katanya, pihaknya sentiasa menjalankan pemantauan dari semasa ke semasa dan tindakan undang-undang akan diambil terhadap sesiapa yang melanggar peraturan dan SOP PKPB ini.- Berita Sabah


SK Kuala Merotai Bina Wau Gergasi Merdeka

TAWAU: Sekolah Kebangsaan (SK) Kuala Merotai mencatat sejarah apabila buat pertama kalinya membina wau gergasi dengan ketinggian 30 kaki dan lebar 28 kaki.

Wau itu dibina sempena pelancaran Bulan Kemerdekaan SK Kuala Merotai.

Guru Besar SK Kuala Merotai Marsadiah Awang berkata, wau gergasi itu telah dibina hasil kolaborasi idea antara guru dan staf sokongan sekolah.

Menurutnya, penghasilan wau itu sebagai usaha untuk menyemarakkan semangat cintakan tanah air dan menyemai semangat patriotisme dalam kalangan warga sekolah khususnya murid-murid.

“Selain mengimarahkan rasa cintakan negara, adalah diharapkan aktiviti seumpama ini dapat mengeratkan lagi hubungan silaturahim antara guru, staf sokongan sekolah, murid dan Persatuan Ibu Bapa dan Guru (PIBG) melalui kerjasama menghasilkan wau berkenaan,” katanya.

Marsadiah memberitahu, wau gergasi merdeka itu diperbuat darpada 43 rangka buluh, dua batang aluminium dan dipasang di bahagian tengah wau sebagai tulang penyokong, serta kain putih sepanjang 54 meter kemudian dilukis mengikut corak yang dirancang.

“Keunikan wau gergasi merdeka ini adalah ia menggabungkan corak Jalur Gemilang di bahagian sayap, logo sekolah di bahagian tengah dan corak bendera negeri Sabah pula di bahagian ekor,” jelasnya.

Projek wau gergasi merdeka SK Kuala Merotai itu diketuai oleh Dudik Yuliano Gatot Risdianto.

Beliau berkata, wau itu berjaya disiapkan dalam tempoh sebulan dan berjaya didirikan di perkarangan sekolah pada 19 Ogos lalu sempena pelancaran Bulan Kemerdekaan.

“Projek ini juga adalah kesinambungan daripada aktiviti tahunan Bulan Kemerdekaan SK Kuala Merotai. Di samping itu, warga SK Kuala Merotai juga telah membina replika menara KLCC dan Jalur Gemilang dengan menggunakan bahan terbuang iaitu botol plastik air mineral dan kotak telur,” katanya.

Antara aktiviti lain yang diadakan sepanjang Bulan Kebangsaan oleh pihak sekolah ialah pertandingan wau tercantik dan tertinggi, busana merdeka, basikal merdeka, slot tayangan dan kempen derma darah.


Ku Li Hantar Usul Undi Tidak Percaya Terhadap PM

SHAH ALAM: Pengerusi Jemaah Penasihat UMNO, Tengku Razaleigh Hamzah telah menghantar usul undi tidak percaya terhadap Perdana Menteri, Tan Sri Muhyiddin Yassin kepada Speaker Dewan Rakyat pada 25 September lalu.

Menerusi sepucuk surat yang dilihat oleh Sinar Harian, Tengku Razaleigh mendakwa Muhyiddin telah menolak usul yang sama untuk dibahaskan sebanyak dua kali.

“Usul tidak percaya ini amat penting atas beberapa sebab keperlembagaan, termasuk kesahihan kerajaan sekarang ini di bawah kepimpinan perdana menteri.

“Sekiranya usul tersebut disokong oleh sebahagian besar (majoriti) Ahli-ahli Dewan Rakyat, akibat keperlembagaan yang menyusulnya haruslah dipersembahkan ke pengetahuan Yang di-Pertuan Agong,” katanya.

Sehubungan itu, Ahli Parlimen Gua Musang itu juga meminta usul tersebut dikemukakan kepada Dewan Rakyat sebagai perkara penting yang memerlukan perhatian segera.

Ia perlu dibuat supaya kerajaan kepimpinan Perdana Menteri kini dapat mengesahkan kewajarannya di Dewan Rakyat. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesawat terhempas atas rumah

MEXICO CITY: Empat orang terbunuh dan tiga lagi cedera selepas sebuah pesawat ringan hilang kawalan sebelum terhempas di atas sebuah rumah di Sinaloa, barat laut Mexico kelmarin.

Seorang penduduk juga sempat merakamkan video yang menunjukkan detik-detik pesawat itu terbang rendah sebelum terhempas di atas sebuah rumah di kawasan yang dijadikan lokasi drama Narcos yang popular dalam saluran Netflix.

Rakaman itu menunjukkan penduduk menjerit sebelum pesawat jenis Cessna milik syarikat Aerocalafia merempuh rumah berkenaan.

Sebelum terhempas, pesawat berkenaan dilaporkan terbang rendah dan mungkin mengalami masalah teknikal.

Empat mangsa yang maut dikenal pasti sebagai juruterbang dan pembantunya serta dua lagi penumpang.

Menurut laporan media tempatan, seorang lagi penumpang cedera parah manakala dua penghuni rumah berkenaan mengalami kecederaan ringan.

Laporan lain pula memberitahu, seorang wanita berusia 32 tahun dan dua kanak-kanak berusia 11 serta tiga tahun turut dibawa ke hospital.

Saksi memberitahu, mereka melihat pesawat itu melanggar kabel elektrik ketika terbang rendah sebelum terhempas di atas sebuah rumah.

Datuk Bandar Culiacan, Jesus Estrada Ferreiro turut bergegas ke lokasi kejadian untuk memantau operasi menyelamat dan penduduk di kawasan itu turut dipindahkan. – Agensi


Tiba Masa Pulangkan Mandat Kepada Rakyat – Shafie

KOTA KINABALU: ”Sudah sampai waktunya kita pulangkan mandat kepada rakyat”.

Demikian kata Ketua Menteri, Datuk Seri Panglima Mohd Shafie Apdal.

Beliau berkata, beliau yakin orang Sabah mempunyai maruah.

“Saya tahu tekanan yang mereka lakukan bagi mendorong kita untuk menyokong mereka, membuat pusingan U.

“Jadi, kita perlu mempertahankan (mandat) rakyat dan negeri Sabah.

“Macam mana berat sekali pun tekanan yang diberikan, Sabah perlu dipertahankan.

“Bukan saya mahu pertahankan jawatan Ketua Menteri. Tiada ertinya saya kekalkan jawatan jika saya tidak dapat pertahankan hak orang Sabah demi masa depan anak-anak kita,” katanya dalam sidang media selepas pertemuan bersama wakil rakyat Sabah, di sini hari ini.

Presiden Parti Warisan Sabah (Warisan) ini berkata, sudah banyak yang dilakukan dan diperjuangkan oleh kerajaan pimpinan Warisan yang memerintah hari ini.

Dalam pada itu, beliau turut menasihatkan supaya pihak terus bertenang bagi menghadapi cabaran sementara menanti pengumuman tarikh Hari Mengundi daripada Suruhanjaya Pilihan Raya (SPR) dalam tempoh 60 hari, bermula hari ini.

Untuk pilihan raya negeri (PRN) kali ini, sebanyak 73 kerusi akan dipertaruhkan termasuk 13 kerusi DUN baharu yang telah diwartakan. Kerusi baharu DUN Sabah itu merupakan tambahan kepada 60 kerusi sedia ada.

13 kerusi baharu itu adalah Pintasan (Kota Belud); Pantai Dalit (Tuaran); Darau (Sepanggar); Keramat (Putatan); Limbahau (Papar); Tulid (Pensiangan); Bengkoka (Kudat); Bandau (Kota Marudu); Telupid (Beluran); Sungai Manila (Libaran); Lamag (Kinabatangan); Segama (Lahad Datu-Silam); dan Kukusan (Kalabakan).- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Pendidikan Sabah Siasat Pelajar Bergaduh

KOTA KINABALU: Jabatan Pendidikan Negeri Sabah (JKNS) sedang menyiasat kes video viral yang memperlihatkan dua kumpulan pelajar sedang bergaduh.

Pengarah Pendidikan Negeri Sabah Dr Misterine Radin berkata, pihaknya masih menjalankan siasatan mengenai video pergaduhan pelajar yang ditularkan dalam laman media sosial Facebook itu.

Video berdurasi 49 saat itu menunjukkan pergaduhan membabitkan dua kumpulan pelajar dan ada antara mereka memukul menggunakan kayu.

Video tular itu mengundang kemarahan netizen dan memohon pihak berkuasa mengambil tindakan terhadap kes yang disifatkan sebagai kes buli.


Christina Kesal Kenyataannya Diputar Belit

KOTA KINABALU: Pengerusi Parti Keadilan Rakyat (PKR) Sabah Datuk Christina Liew mengecam tuduhan yang mengaitkan dirinya dengan artikel yang bertajuk ‘PKR mahu umat Islam menolak al-Quran’.

Ahli Dewan Undangan Negeri (ADUN) Api-Api yang juga Ahli Parlimen Tawau ini kesal dengan artikel yang disiarkan oleh Raja Petra Kamaruddin menerusi laman web Malaysia-Today pada 4 Oktober 2020.

Beliau berkata, kenyataannya berhubung penyertaan PAS dalam Kabinet Sabah diputar belit dalam artikel berkenaan.

“Kenyataan asal saya menjelaskan PAS sebagai entiti politik tidak akan diterima oleh rakyat Sabah.

“Tidak ada dalam kenyataan saya menyebut PKR Sabah mahu orang Islam menolak sama ada al-Quran atau Islam.

“Tuduhan yang dibuat oleh Raja Petra sangat menjijikkan dan satu penipuan yang berniat untuk memfitnah saya serta peranan saya sebagai wakil rakyat dan pemimpin PKR Sabah,” jelasnya dalam kenyataan di sini semalam.

Sehubungan itu, Christina mengarahkan pasukan perundangannya untuk mengkaji isu terbabit untuk dipertimbangkan bagi tindakan undang-undang.- Utusan Borneo


Anak Jati Tawau Usahawan Spa Pergigian Pertama Di Asia Tenggara

Selepas hampir 12 tahun berkhidmat sebagai pembangun sistem di Johor Bahru, Anak jati Tawau, Sabah, Patang Saharing memutuskan untuk berhenti kerja dan pulang ke kampung halamannya.

Langkah drastik tersebut diambil Patang yang pada masa itu berusia 32 tahun adalah atas dasar ingin berada dekat dengan isterinya, selepas mendirikan rumah tangga bersama Asmah Mansur.

Sekembalinya ke Tawau pada tahun 2013 itu, Patang seakan hilang arah kerana tidak mempunyai pekerjaan tetap atau sebarang perancangan memajukan diri dan menjana pendapatan

Hampir tiga bulan juga Patang ‘goyang kaki’ di rumah sebelum mendapat idea membuka sebuah klinik pergigian di bandar tersebut.

Klinik itu dibuka hasil kerjasama dengan isterinya yang juga seorang doktor gigi dengan bermodalkan duit simpanan sendiri berjumlah hampir RM100,000 bagi menyewa kedai dan membeli peralatan.

Selepas beberapa bulan beroperasi, Patang mendapat idea untuk mengubah suai klinik gigi miliknya supaya memberi suasana tenang dan selesa kepada para pelanggan yang mendapatkan rawatan.

“Dalam usaha menjadikan perkhidmatan pergigian kami berbeza daripada kelaziman klinik gigi, saya mendapat idea mengubah suai klinik menjadi spa pergigian. Spa ini dipercayai menjadi yang pertama di negara ini dan Asia Tenggara yang menawarkan perkhidmatan seumpama itu kepada para pelanggan.

“Malangnya, saya tidak ada modal untuk mengembangkan perniagaan bagi membeli peralatan tambahan atau menambah jumlah doktor gigi bagi merealisasikan hasrat tersebut pada masa itu,” katanya ketika dihubungi K2.

Berkat menjadi ahli Persatuan Usahawan Bumiputera Tawau pada awal tahun 2014, Patang mendapat tahu idea perniagaannya itu boleh dipertandingkan bagi mendapatkan geran bantuan daripada pihak kerajaan.

Patang cuba mengetengahkan idea spa pergigiannya dengan menyertai Pitch Borneo anjuran kerajaan Negeri Sabah pada tahun 2014 dan sekadar layak ke peringkat akhir.

Meskipun begitu, bapa kepada dua cahaya mata itu tidak mudah berputus asa dan memohon untuk menyertai program lebih besar yang dikenali sebagai Superb anjuran Teraju.

Teraju atau Unit Peneraju Agenda Bumiputera ditubuhkan pada tahun 2011 oleh Jabatan Perdana Menteri sebagai unit strategik yang berperanan meneraju, memacu dan menyelaras penyertaan Bumiputera dalam ekonomi negara.

“Alhamdulillah, pada program itu saya terpilih sebagai salah seorang daripada 99 peserta teratas daripada 4,000 penyertaan dari seluruh negara.

“Pada tahun 2015, saya telah diumumkan sebagai antara pemenang program berkenaan dengan memperoleh geran berjumlah RM500,000. Ia hasil daripada idea spa pergigian saya yang unik,” katanya.

Hasil daripada geran tersebut, Patang memanfaatkannya dengan berpindah ke premis lebih besar di Pusat Komersial Taipan, Tawau serta menambah lagi jumlah doktor gigi kepada lima orang.

Pada masa sama, dia turut membeli beberapa peralatan serta kelengkapan baharu untuk rawatan dan kosmetik pergigian.

“Program Superb bukan sahaja membantu saya dari aspek kewangan, malah memberikan pengalaman bermakna dengan memperkenalkan saya kepada ramai usahawan inovatif, jurulatih dan mentor yang memberi inspirasi,” kata lelaki yang kini berusia 39 tahun itu.

Memulakan spa pergigian tersebut sejak tahun 2015, kini, perniagaannya itu terus berkembang.

Bercerita lanjut, tujuan sebenar dia membuka klinik gigi berkonsep spa adalah untuk menggalakkan budaya penjagaan gigi dan menghapuskan stigma kegerunan pesakit apabila mendapatkan perkhidmatan di klinik gigi. Jelasnya, ketakutan sering timbul dalam kalangan pesakit kerana suasana di kebanyakan klinik gigi sama seperti hospital.

“Apabila pesakit lebih tenang, lebih senang untuk doktor merawat. Pesakit juga berasa lebih selesa dan tidak lagi takut menjalani rawatan pergigian,” katanya.

Inovasi Patang itu telah menjadikan klinik gigi seperti spa yang dilengkapi kerusi-kerusi urut dan alunan muzik spa dengan aliran air pancuran. Klinik pergigian ini bukan sahaja menawarkan rawatan masalah gigi tetapi juga pelbagai perkhidmatan kecantikan gigi, sesuai dengan spa yang sering dikaitkan dengan kecantikan.

Dinding di bilik rawatan juga dihiasi lukisan-lukisan yang menenangkan seperti pantai dan air terjun.

Hasil usaha dan inovasi Patang itu juga telah melayakkannya mendapat anugerah Ikon Belia Negeri Sabah Tahun 2016 (Kategori Belia Kreatif dan Inovasi) daripada Kementerian Belia dan Sukan Sabah.

Idea klinik spa yang diusahakan Patang turut mendapat perhatian bekas Perdana Menteri, Datuk Seri Najib Tun Razak yang meninggalkan ciapan di laman Twitter yang memuji usaha inovasi Patang itu.

Kini Patang juga boleh berbangga apabila klinik pergigian berkonsep spa diusahakannya telah mendapat sambutan hebat daripada orang ramai dengan bilangan pesakit kian bertambah dari hari ke hari.

Menariknya, Klinik Pergigian Asmah bukan sahaja menjadi pilihan penduduk di sekitar Tawau atau Sabah, malah para pesakit juga datang dari Sarawak, Brunei, Indonesia dan Filipina khususnya sebelum pandemik Covid-19 melanda.

“Ketika ini, hanya ada lapan klinik gigi di Tawau termasuk klinik gigi kerajaan yang memberi perkhidmatan kepada lebih 400,000 penduduk. Jumlah ini dianggap masih rendah berbanding nisbah penduduk di kawasan ini.

“Bahkan, kami pun tidak dapat memenuhi keperluan pesakit yang kian bertambah,” ujarnya.

Disebabkan pada masa ini negara masih berdepan pandemik Covid-19, Patang terpaksa mencari alternatif lain dengan berusaha untuk bekerjasama dengan majikan-majikan yang menggaji pekerja asing di Sabah.

Terangnya, menerusi kerjasama itu, dia berharap dapat memberi perkhidmatan pergigian secara berkala kepada para pekerja asing yang banyak bekerja dalam sektor perladangan di negeri tersebut.

“Menerusi kerjasama ini, klinik kami dapat memberi perkhidmatan kepada para pekerja ini dari semasa ke semasa seperti yang dilakukan oleh klinik kerajaan kepada para pelajar sekolah. Cara ini pastinya lebih mudah kerana doktor kami yang akan masuk ke dalam ladang untuk memberikan rawatan kepada pekerja,” katanya.

Memandangkan perkhidmatan ditawarkan klinik pergigian berkonsep spa masih asing di negara ini, maka Patang sering menerima undangan ke majlis perkongsian ilmu dengan usahawan-usahawan baharu yang ingin menjalankan perniagaan serupa.

Selain itu, dia banyak menerima kunjungan dan lawatan daripada pelbagai pihak sama ada persendirian atau syarikat termasuk dari Semenanjung yang mahu melihat sendiri keunikan modul perniagaannya.

“Menerusi perkongsian ini, semakin banyak spa pergigian telah dibuka di negara ini.

“Saya juga ada membantu seorang bekas doktor gigi yang pernah bekerja dengan saya untuk membuka klinik spa pergigian sendiri. Saya percaya semakin banyak kita kongsi ilmu, kian bertambah rezeki kita,” ujarnya.

Mengulas rancangan untuk memperluaskan cawangan kliniknya, Patang memaklumkan, dia tidak mempunyai sebarang hasrat untuk berbuat demikian ketika ini.

Terangnya, dia berhasrat untuk menumpukan perhatian penuh kepada pasaran di Tawau dengan mempelbagaikan lagi perkhidmatan pergigian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Moktar Cadang Peruntukan Salur Terus Kepada Kerajaan Negeri

KOTA KINABALU, 28 Sept : Timbalan Ketua Menteri Sabah Datuk Seri Bung Moktar Radin mencadangkan peruntukan untuk Sabah di bawah Rancangan Malaysia Ke-12 (RMK12) disalurkan terus kepada kerajaan negeri agar dapat diselaraskan oleh jabatan atau agensi berkaitan.

Beliau yang juga Menteri Kerja Raya Sabah berkata ini bagi memastikan RMK12 dilaksana dengan lancar kerana kerajaan negeri lebih memahami demografi dan keperluan rakyat.

Katanya jika cadangan tersebut sukar dilaksanakan, sebuah jawatankuasa pemantauan bersama boleh diwujudkan antara kerajaan Persekutuan dan negeri bagi memastikan pelan pembangunan infrastruktur yang digariskan mencapai sasaran dan memenuhi aspirasi rakyat negeri ini.

“Sebagai Ahli Parlimen dari Sabah sudah tentu saya mengalu-alukan RMK12 yang dibentangkan oleh Perdana Menteri (Datuk Seri Ismail Sabri Yaakob), yang secara jelas tumpuan diberikan bagi merapatkan jurang pembangunan Semenanjung dengan Sabah dan Sarawak.

“Ia sudah pasti berlandaskan kepada Wawasan Kemakmuran Bersama 2030 (WKB2030) dan selaras dengan Semangat Keluarga Malaysia demi memastikan rakyat di Sabah dan Sarawak menikmati pembangunan secara saksama,” katanya dalam kenyataan, di sini hari ini.

Beliau berharap pelaksanaan RMK12 khususnya di Sabah berjalan lancar dan karenah birokrasi perlu dielakkan bagi memastikan rancangan itu dapat direalisasikan demi kesejahteraan rakyat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lelaki Ditahan Curi Hasil Jualan Restoran Majikan

KOTA KINABALU, 27 Dis – Polis Kota Kinabalu menahan dua lelaki tempatan kerana disyaki mencuri hasil jualan sebuah restoran serta menjual minuman keras di restoran tempat mereka bekerja tanpa pengetahuan majikan pada 1 Nov lepas.

Ketua Polis Daerah Kota Kinabalu ACP Habibi Majinji berkata kedua-dua suspek berumur 25 dan 26 tahun itu ditangkap sepasukan polis dalam dua serbuan berasingan masing-masing di Sembulan dan di sebuah kompleks membeli belah di sini pada 25 Dis lepas.

Tangkapan itu dibuat selepas polis menerima laporan daripada seorang lelaki berumur 41 tahun iaitu penyelia restoran berkenaan berhubung perkara tersebut, katanya.

“Perbuatan jenayah yang dilakukan suspek menyebabkan restoran itu mengalami kerugian kira-kira RM 10,000,” katanya dalam kenyataan di sini, hari ini

Habibi berkata kedua-dua suspek yang direman sehingga 29 Dis bagi membantu siasatan kes itu turut mempunyai rekod jenayah lampau masing-masing pada 2010 dan 2013.

Kes disiasat mengikut Seksyen 381 Kanun Keseksaan yang memperuntukan hukuman penjara maksimum tujuh tahun dan denda jika disabitkan kesalahan, katanya.

Sementara itu, dalam kes berasingan, Habibi berkata, polis menahan seorang lelaki kerana disyaki mencuri pelbagai barangan berharga termasuk barangan elektronik dan dokumen penting di sebuah apartment dekat Jalan Sulaman pada 19 Dis lepas.

Habibi berkata suspek berusia 47 tahun itu ditangkap di Likas pada jam 6 petang, semalam, dan dalam serbuan itu, polis turut merampas sebuah dompet berwarna hitam; dua keping surat gadai atas nama suspek; satu kad gadai kedai emas atas nombor kad pengenalan suspek; dan satu keping kad debit.

“Tangkapan itu dibuat susulan laporan polis seorang lelaki berumur 23 tahun mengenai kejadian pecah rumah apabila mendapat pintu gelongsor kaca balkoni terbuka ketika beliau serta rakan-rakannya sekerjanya pulang dari kerja.

“Pengadu bersama rakan serumah juga melaporkan kehilangan sebanyak 10 jenis barang berharga termasuk barangan elektronik dan dokumen penting,” katanya, dan menambah hasil siasatan lanjut mendapati suspek mempunyai empat rekod kesalahan lampau pada 2007; 2014; dan 2015.

Kes disiasat mengikut Seksyen 380 Kanun Keseksaan kerana mencuri, katanya.


Polis Tahan Dua Lelaki Bersama Shotgun & 13 Peluru

SANDAKAN: Dua lelaki ditahan Pasukan Gerakan Am (PGA) selepas ditemui membawa selaras ‘shotgun’ dan 13 peluru penabur dalam pemeriksaan di kawasan ladang sawit, Batu 14, Jalil Alip, di sini, semalam.

Dalam kejadian jam 9.45 malam itu, kedua-dua lelaki masing-masing berusia 21 dan 49 tahun ditahan selepas dilihat dalam keadaan mencurigakan di dalam sebuah pacuan empat roda.

Komander Briged PGA Sabah, Senior Asisten Komisioner Mohd Abduh Ismail berkata, kedua-dua suspek dikesan dalam operasi Op Khazanah  yang dijalankan di kawasan berkenaan.

Katanya, sebaik memperkenalkan diri, anggota PGA terus membuat pemeriksaan dan menemui sebuah beg berisi 13 peluru penabur pelbagai jenis.

“Ketika siasatan lanjut sedang dijalankan, seorang lelaki tiba-tiba muncul dengan membawa selaras senjatapi jenis shotgun.

“Lelaki berkenaan terus ditahan dan pemeriksaan mendapati suspek tidak mempunyai dokumen pengenalan diri dan lesen senjatapi,” katanya dalam kenyataan media yang dikeluarkan, hari ini.

Mohd Abduh berkata, kedua-dua suspek terbabit turut mengaku mengenali antara satu sama yang lain.

Katanya, senjatapi yang dirampas bertulis Browning Arms Company Morgan, Utah & Montreal P.Q, Made in Portugal Bulu FN Herstal.

“Rampasan terus dilakukan dan kedua-dua suspek dibawa ke Ibu Pejabat Polis Daerah (IPD) Sandakan untuk tindakan selanjutnya.

“Anggaran keseluruhan rampasan bernilai RM35,000,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah Harap Bertanding Di DUN Baharu – BUNG

SANDAKAN: UMNO Sabah mengharapkan peluang untuk bertanding di beberapa kawasan Dewan Undangan Negeri (DUN) Sabah yang baharu pada pilihan raya negeri (PRN) nanti.

Pengerusi Badan Perhubungan UMNO negeri, Datuk Seri Bung Moktar Radin, berkata terdapat beberapa kawasan seperti Sungai Manila dalam Parlimen Libaran adalah kubu kuat UMNO dan berharap peluang untuk mengetengahkan calon daripada parti itu dipertimbangkan dalam perjumpaan dengan parti komponen Barisan Nasional (BN) yang lain dan sekutunya seperti PAS dan Bersatu.

“Dalam pertambahan kerusi (negeri) itu, kita lihat ada kawasan kubu kuat UMNO seperti Sungai Manila. Sudah tentu UMNO mempunyai kelebihan di kawasan itu sekiranya diberi peluang bertanding di kawasan itu,” katanya ketika ditemui pemberita selepas merasmikan Mesyuarat Berkelompok Cawangan UMNO di Pusat Daerah Mengundi Sungai Manila dekat sini, malam tadi.

Pada Pilihan Raya Umum Ke-14, sebanyak 60 kerusi DUN dipertandingkan sementara Julai tahun lalu, Dewan Rakyat meluluskan usul tambahan 13 kerusi DUN Sabah.

Selain Sungai Manila dalam Parlimen Libaran, kerusi baharu lain ialah Bengkoka dalam Parlimen Kudat, Darau (Sepanggar), Limbahau (Papar), Telupid (Beluran), Lamag (Kinabatangan), Kukusan (Kalabakan), Bandau (Kota Marudu), Segama (Parlimen Lahad Datu yang dinamakan semula daripada Silam), Pintasan (Kota Belud), Tanjung Keramat (Putatan), Pantai Dalit (Tuaran), dan Tulid (Pensiangan).

Bung Moktar berkata, UMNO akan mencalonkan 80 hingga 85 peratus muka baharu pada PRN nanti dan keutamaan akan diberikan kepada calon muda bagi memberi ruang lebih luas kepada golongan itu memajukan negara.

Beliau juga berkata calon UMNO sudah dikenal pasti daripada kalangan yang boleh menang dan diterima rakyat, namun belum dimuktamadkan selagi belum berbincang dengan rakan sekutu UMNO.

“Pada saya, tidak guna kita menuntut (untuk bertanding) di sesuatu kawasan DUN itu kalau parti kita lemah, calon kita pun lemah di situ.

“Sebab itu UMNO Sabah akan mengemukakan data untuk menyokong kenapa kita mahu menuntut sesuatu kerusi itu dan siapa yang kita akan tonjolkan sebagai calon,” katanya.

Ditanya jika bekas Ketua Menteri Sabah Tan Sri Musa Aman, yang juga penyandang kerusi DUN Sungai Sibuga ada berjumpa dengannya untuk menzahirkan hasrat mempertahankan kerusi itu, Bung Moktar berkata komunikasi secara terus belum diadakan dan beliau (Bung Moktar) terbuka untuk berbincang.

Mengenai semakan kehakiman yang difailkan oleh Musa dan 32 ahli DUN lain untuk mencabar keputusan Yang Dipertua Negeri Tun Juhar Mahiruddin membubarkan DUN, Bung Moktar berkata keputusan mahkamah itu nanti tidak akan menjejaskan usaha memperkuatkan jentera parti.

“Tidak apa (jika PRN tidak diteruskan). Kita pun bukan mahu mendesak PRN diadakan kerana bukan kita yang pilih untuk membubarkan DUN,” tambahnya.

Pada 7 Ogos lalu, Mahkamah Tinggi Kota Kinabalu menetapkan 17 Ogos ini untuk menentukan sama ada keputusan Yang Dipertua Sabah membubarkan DUN boleh diadili, iaitu boleh dibicarakan di mahkamah.

DUN Sabah dibubarkan pada 30 Julai bagi memberi laluan kepada PRN yang perlu diadakan sebelum 29 September depan.

Terdahulu, 29 Julai lalu Musa mendakwa mempunyai majoriti cukup untuk membentuk kerajaan negeri yang baharu, namun Juhar bersetuju membubarkan DUN atas permintaan Ketua Menteri Sabah Datuk Seri Mohd Shafie Apdal. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


IPD Penampang Lipat Ganda Usaha Banteras Pengedaran Dadah

PENAMPANG: Polis Penampang terus menggandakan usaha membanteras penyalahgunaan dadah di daerah apabila berjaya menumpaskan empat kes membabitkan bekalan dadah dalam tempoh seminggu dan terbaru seorang lelaki disyaki pengedar ditahan dan merampas dadah jenis ketamin.

Lelaki itu ditahan sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Penampang di perhentian bas, Jalan Yue Min, jam 11.45 pagi semalam.

Ketua Polis Daerah Penampang, Deputi Superintendan Mohd Haris Ibrahim berkata bertindak atas maklumat risikan polis menahan suspek lelaki yang sedang memegang sebuah kotak di perhentian bas berkenaan.

“Hasil pemeriksaan mendapati kotak itu mengandungi satu peket plastik berisi serbuk putih dipercayai dadah jenis ketamin.

“Dadah ketamin seberat 21.53 gram dianggarkan bernilai RM3,150. Usaha sedang dijalankan untuk mengesan pembekalan dadah berkenaan,” katanya ketika dihubungi, hari ini.

Kes disiasat mengikut Seksyen 39A(1) Akta Dadah Berbahaya 1952.

Jelas Mohd Haris, kejayaan ini adalah yang keempat dalam tempoh seminggu membabitkan tangkapan bekalan dadah di daerah ini.

Pada 20 Oktober, seorang lelaki tempatan berusia 28 tahun ditahan dan merampas 101 gram dadah jenis syabu kerana disyaki terbabit dalam aktiviti pengedaran dadah di Kampung Mongonibung.

Selang dua hari selepas kejadian pertama, Bahagian Siasatan Jenayah Narkotik IPD Penampang menahan seorang lagi lelaki disyaki pengedar dan merampas 7.01 gram dadah jenis syabu di sebuah taman di Putatan.

Tidak terhenti setakat itu, pada 23 Oktober lalu, Bahagian Siasatan Jenayah Narkotik IPD Penampang sekali lagi menumpaskan pengedaran dadah apabila merampas lebih 5 kilogram dadah jenis syabu bernilai RM250,000 susulan penahanan seorang lelaki berusia 21 tahun yang bekerja sebagai penghantar makanan.

Rampasan dadah ini adalah yang terbesar di Penampang, setakat tahun ini.

Sehubungan itu, Mohd Haris berkata pihaknya khususnya Bahagian Siasatan Jenayah Narkotik IPD Penampang sentiasa komited dalam usaha membanteras penyeludupan dan pengedaran dadah di daerah ini. -SabahNewsToday


Pelajar Sabah Raih Tempat Ketiga Pertandingan Menulis Lagu UK

KENINGAU : Anzenikha Zali, pelajar jurusan pendidikan awal kanak-kanak Kolej Vokasional Keningau, telah mendapat tempat ketiga di pertandingan Never Such Innocence dalam kategori penulisan lagu untuk sesi 2022.

Pertandingan anjuran persatuan yang berpusat di United Kingdom itu telah mengumumkan keputusan pertandingan di laman sesawangnya melalui pautan berikut: https://indd.adobe.com/view/6ea5b4a6-9e50-48c7-a3dd-452d80050c13

Lagu yang ditulis oleh Anzenikha yang bertajuk “As Soon As It Happens” merungkai saat-saat gentir berlakunya peperangan yang menyebabkan kemusnahan kediaman orang awam serta kehilangan nyawa dan harta.

Lirik yang dihasilkan juga turut merayu mereka yang telah menjadi mangsa konflik bersenjata agar kekal tabah mengharungi nasib yang menimpa mereka.

Melalui lagu itu, Anzenikha juga menggesa masyarakat sejagat agar bersatu membina dunia yang lebih selamat dan sejahtera.

Pengarah kolej itu, Encik Johari @ Jaibet Bin Sabin, mengucapkan tahniah kepada pencapaian pelajar terbabit dan berasa terharu dengan mesej yang disampaikan melalui hasil karyanya.

Dia berharap agar budaya seni penulisan dikalangan pelajar terus diterapkan dari masa ke semasa.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Treler masuk parit, pemandu terselamat

LAHAD DATU: Walaupun treler dipandu terhumban ke dalam parit sedalam kira-kira 10 meter, seorang pemandu terselamat dan sempat keluar sendiri sejurus kemalangan di Kilometer 22, Jalan Lahad Datu-Tawau, di sini, semalam.

Dalam nahas kira-kira jam 9 pagi itu, kepala treler terbabit remuk teruk manakala pemandu lelaki berusia 53 tahun dilaporkan retak tulang belakang.

Ketua Polis Daerah Lahad Datu, Asisten Komisioner Nasri Mansor, berkata ketika kejadian treler berkenaan dalam perjalanan dari Tawau ke Lahad Datu.

“Setiba di tempat kejadian ketika menuruni bukit dalam cuaca hujan, pemandu dipercayai hilang kawalan lalu terbabas ke kanan jalan dan terjunam ke dalam parit.

“Pemandu keluar sendiri dari treler sebelum dihantar ke Hospital Lahad Datu untuk mendapatkan rawatan,” katanya ketika dihubungi NSTP, hari ini.

Beliau berkata, siasatan diteruskan mengikut Seksyen 43 (1) Akta Pengangkutan Jalan 1987. – Berita Harian


Bekas Tentera Cuba Bunuh Diri Dengan Minum Racun Serangga

TENOM: Seorang bekas anggota tentera dipercayai cuba membunuh diri dengan meminum racun serangga dalam kejadian di sebuah kampung di daerah ini, kelmarin.

Lelaki berusia 34 tahun itu ditemui tidak sedarkan diri oleh ahli keluarganya sebelum membawanya ke Hospital Tenom untuk rawatan lanjut.

Ketua Polis Daerah Tenom, Deputi Superintendan Hasan Majid berkata, dia kini dirawat di Unit Rawatan Rapi (ICU) Hospital Keningau dan masih tidak sedarkan diri.

Katanya polis menerima panggilan berhubung kejadian itu dari unit kecemasan Hospital Tenom pada jam 5.27 petang.

“Siasatan mendapati, lelaki itu dipercayai bersendirian dirumahnya ketika meminum racun serangga. Dia sempat menghubungi ahli keluarga memaklumkan melakukan perbuatan itu.

“Ahli keluarga kemudian membuat pemeriksaan dirumahnya dan mendapati lelaki itu dalam keadaan tidak sedarkan diri sebelum dibawa ke hospital untuk rawatan,” katanya ketika dihubungi hari ini.

Hasan berkata punca lelaki itu minum racun masih tidak diketahui dan siasatan masih dijalankan.

“Kes disiasat mengikut Seksyen 309 Kanun Keseksaan kerana cubaan bunuh diri,” katanya.

Difahamkan, lelaki itu adalah bekas tentera dan sudah berkahwin serta mempunyai seorang anak.


SPR Adakan PRK Batu Sapi

KUALA LUMPUR: Suruhanjaya Pilihan Raya (SPR) akan mengadakan pilihan raya kecil (PRK) Parlimen Batu Sapi.

Setiausaha SPR, Ikmalrudin Ishak dalam kenyataan hari ini memaklumkan, tarikh PRK, hari pengundian awal dan tarikh penting lain akan ditentukan dalam mesyuarat Selasa ini.

Katanya, mesyuarat berkenaan akan dikendalikan oleh Pengerusi SPR, Datuk Abdul Ghani Salleh di Putrajaya dan sidang media akan diadakan selepas itu.

“SPR sudah menerima pemakluman rasmi daripada Yang di-Pertua Dewan Rakyat, Datuk Azhar Azizan Harun hari ini, berhubung kekosongan luar jangka kerusi Parlimen P185 Batu Sapi, Sabah.

“Selaras dengan Perkara 54 Fasal (1) Perlembagaan Persekutuan, SPR akan mengadakan PRK bagi mengisi kekosongan kerusi itu,” katanya di sini.

Kerusi itu kosong berikutan kematian Datuk Liew Vui Keong, Jumaat lalu.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Polis Belum Terima Laporan Kes Gaduh Di Tawau

TAWAU: Polis belum menerima laporan berhubung pergaduhan membabitkan dua kumpulan remaja lelaki dipercayai berlaku di Tawau seperti tular di media sosial dan Whatsapp sejak semalam.

Ketua Polis Tawau, Asisten Komisioner Peter Umbuas ketika dihubungi hanya mengesahkan kejadian berkenaan, namun tiada butiran lanjut setakat ini.

“Kejadian dipercayai berlaku pagi semalam. Walau bagaimanapun, setakat ini pihak polis tidak menerima laporan daripada mana-mana pihak,” katanya di Tawau, hari ini.

Berdasarkan video dua minit 12 saat itu, dua kumpulan disertai lebih 10 remaja lelaki bergaduh dengan saling bertumbuk dan memukul.

Kejadian dipercayai dirakam berhampiran terminal bas di pusat bandar berhadapan dengan bangunan Majlis Amanah Rakyat (MARA) di Tawau, semalam.

Melalui rakaman itu, satu kumpulan remaja lelaki dilihat menyerang kumpulan lain di kawasan lapang berhampiran terminal bas henti-henti Merotai sebelum kumpulan terbabit saling menyerang antara satu sama lain.

Kumpulan itu juga dilihat saling memukul dan membelasah antara satu sama lain menggunakan objek seperti kayu dan batang penyapu sebelum satu kumpulan terbabit beredar.

Bagaimanapun, motif atau punca kejadian tidak dapat dipastikan. – Harian Metro


Kluster Sekolah Di Sabah, 24 Pelajar Dijangkiti

KOTA KINABALU: Satu kluster Covid-19 dikesan membabitkan sekurang-kurangnya 24 pelajar di sebuah sekolah di Sandakan.

Menteri Kerajaan Tempatan dan Perumahan Sabah Masidi Manjun, berkata, kluster Sungai Batang dicetuskan seorang pelajar di sekolah politeknik itu.

Katanya, saringan kontak rapat mendapati lebih 23 pelajar dijangkiti virus itu, termasuk 11 orang hari ini. Saringan lanjut masih dilakukan.

Selain itu Masidi berkata, negeri itu merekodkan 467 jangkitan baharu dalam tempoh 24 jam lalu, iaitu peningkatan 66 kes berbanding semalam.

Katanya, 97.4% kes berkenaan membabitkan pesakit Kategori 1 dan 2, manakala empat dalam Kategori 3, satu Kategori 4 dan dua Kategori 5.

Kadar kebolehjangkitan Sabah adalah 0.96, berbanding kadar kebangsaan sebanyak 0.95. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gelaran Datuk Farid Kamil & Boy Iman Ditarik Balik

KUANTAN: Pelakon, Farid Kamil Zahari dan Boy Iman atau Noruliman A Rahman antara lima individu yang ditarik balik gelaran Datuk.

Setiausaha Kerajaan Pahang Datuk Seri Dr Sallehuddin Ishak berkata, tarikh surat penarikan balik darjah kebesaran Farid Kamil dan Boy Iman iaitu Darjah Indera Mahkota Pahang (DIMP) berkuat kuasa 1 Februari lalu.

Menurutnya, penarikan gelaran itu bagi menjunjung titah perintah Sultan Pahang Al-Sultan Abdullah Ri’ayatuddin Al-Mustafa Billah Shah.

“Dengan ini dimaklumkan bahawa Anugerah Darjah Kebesaran Negeri Pahang Darul Makmur kepada penama ditarik balik dan dibatalkan serta-merta.

“Penama tidak dibenarkan memakai sebarang gelaran yang dikurniakan dan perlu mengembalikan Darjah Kebesaran yang dikurniakan sebelum ini.

“Darjah itu dikembalikan kepada Pejabat Setiausaha Kerajaan Pahang selaras dengan Undang-Undang Darjah-Darjah Kebesaran dan Bintang–Bintang Negeri Pahang,” katanya dalam satu kenyataan di sini, hari ini.

Tiga individu yang turut ditarik balik gelaran Datuk ialah Wong Shee Kai@Ricky dan Tran Thi Mai@Maimunah, masing-masing berkuat kuasa pada 1 Febuari lalu, manakala Syed Mohammad Faiz Syed Azemman berkuat kuasa pada 12 November tahun lalu. – HMetro


Kluster Covid-19 Luyang Tidak Benar

KOTA KINABALU: Mesej tular di laman media sosial mengenai kluster Covid-19 di beberapa kawasan taman perumahan di Luyang yang menimbulkan kebimbangan awam adalah tidak benar.

Pengarah Kesihatan Negeri Sabah, Datuk Dr. Christina Rundi berkata, mesej tular itu tersebar sejak 4 Julai lalu.

“Mesej tular ini telah menyebabkan kebimbangan orang ramai dan Jabatan Kesihatan Negeri Sabah (JKNS) ingin mengesahkan bahawa mesej tular mengenai kluster Covid-19 di Luyang ini adalah tidak benar,” katanya dalam satu kenyataan, di sini semalam.

Antara mesej yang ditularkan menyatakan kawasan yang mempunyai kluster Covid-19 adalah di Jalan Fung Yih Ting; Taman Seri Manis Ph 2, Public Deluxe Villa; Jalan Damai; Setinggan Jalan Keramat; The Bay Residence dan Jalan Fu Yen Ting.

Mesej tular itu juga meminta orang ramai menjauhi kawasan-kawasan yang disebutkan.

Dalam pada itu, Christina berkata, Sabah masih melaporkan kes Covid-19 kerana JKNS masih memantau situasi Covid-19 melalui aktiviti saringan bersasar ke atas individu yang balik dari luar negara dan mereka yang bergejala di pintu masuk antarabangsa akan dirujuk ke hospital berpakar.

Oleh itu, orang ramai diingatkan untuk terus mengamalkan norma baharu kerana wabak Covid-19 masih belum berakhir biarpun keadaan sekarang sudah terkawal.

Sehingga semalam, Sabah merekodkan 378 kes Covid-19 termasuk 12 kes aktif yang masih dirawat di enam buah hospital berpakar seluruh negeri.

Setakat ini, individu yang masih menjalani kuarantin di rumah dan pusat kuarantin adalah seramai 1,100 orang dimana 827 orang menjalani perintah kuarantin di rumah dan 273 orang menjalani kuarantin di 14 pusat kuarantin yang diwartakan.

Bilangan individu yang tamat tempoh kuarantin 14 hari di rumah dan pusat kuarantin pula adalah seramai 71,316 orang.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO & PAS Sepakat Pilih Muhyiddin

KUALA LUMPUR: UMNO dan PAS sepakat mencalonkan Tan Sri Muhyiddin Mohd Yassin sebagai calon Perdana Menteri kelapan.

Dalam satu kenyataan bersama Setiausaha Agung UMNO Tan Sri Annuar Musa dan Setiausaha Agung PAS, Datuk Takiyuddin Hassan berkata, gabungan Muafakat Nasional mempersembahkan nama Ahli Parlimen Pagoh itu kepada Yang di-Pertuan Agong.

“UMNO dengan 39 Ahli Parlimen dan PAS dengan 18 Ahli Parlimen bersetuju mencalonkan Muhyiddin.

“Bermakna seramai 57 Ahli Parlimen memberi sokongan sepenuhnya kepada Muhyiddin,” katanya.


Polis Siasat Telefon Bimbit Suspek Yang Ditembak Mati Di Telipok Ria – PJP SABAH

KOTA KINABALU: Pihak polis akan menjalankan siasatan lanjut bagi mengenal pasti identiti seorang lelaki yang bertindak menjadikan seorang budak perempuan berumur dua tahun sebagai tebusan di Taman Telipok Ria, Tuaran, kelmarin, berdasarkan penemuan telefon bimbit yang dipercayai milik suspek.

Pesuruhjaya Polis Sabah Datuk Omar Mammah berkata sebaik sahaja suspek berusia 30-an itu ditembak mati, polis yang menjalankan pemeriksaan pada tubuh suspek menemukan sebuah telefon bimbit jenama Ding Ding pada badan suspek.

“Pihak forensik polis kini membuat analisa dari senarai panggilan keluar dan masuk dari telefon bimbit yang dijumpai.

“Selain itu, pihak polis juga mengambil cap jari suspek untuk dihantar kepada Jabatan Pendaftaran Negara untuk mengesan sama ada suspek mempunyai pendaftaran bagi sebarang dokumen pengenalan sebelum ini,” katanya pada sidang media di Ibu Pejabat Polis Kontinjen (IPK) Sabah, hari ini.

Menurut Omar, motif kejadian masih tidak diketahui tetapi pihak polis akan meneruskan siasatan bagi mengenal pasti motif tindakan suspek yang menjadikan kanak-kanak itu sebagai tebusan.

Ditanya mengenai keadaan kanak-kanak terbabit, Omar mengesahkan mangsa hanya mengalami cedera luka pada leher akibat dari hirisan pisau yang digunakan suspek dan kini sedang menerima rawatan di Hospital Wanita dan Kanak-Kanak Sabah (HWKKS) di Likas dalam keadaan stabil.

Jelas Omar, pihak polis juga telah bertindak mengikut prosedur dalam menangani kejadian itu semalam sambil berkata rundingan awal telah dibuat melibatkan anggota polis dan orang awam sebagai penterjemah Bahasa Sulok untuk berkomunikasi dengan suspek.

“Namun proses rundingan itu gagal dan pihak polis terpaksa melepaskan tembakan terhadap suspek apabila dia bertindak hendak melontar kanak-kanak itu dari tingkap rumah ditingkat empat itu,” tambahnya.

Jelas Omar, ketika rundingan dibuat suspek ada menyebut nama ‘Rashid’ namun sehingga kini pihak polis belum dapat mengenal pasti siapa individu yang dimaksudkan suspek dan apa kaitannya dalam kes ini.

“Penduduk dikawasan sekitar perumahan itu juga tidak mengenali suspek atau individu yang dikenali sebagai Rashid itu. Namun, kita akan teruskan siasatan.” katanya.

Dalam pada itu, beliau juga menafikan beberapa dakwaan mengenai kejadian itu antaranya empat jari mangsa dipotong dan juga kesan darah yang ada pada mangsa adalah kesan tembakan yang dilepaskan sebaliknya ia hanyalah luka hirisan pisau pada leher mangsa. -SabahNewsToday


Sarifuddin Nafi 5,000 Ahli WARISAN Sertai BERSATU

TAWAU: Ketua Bahagian Parti Warisan Sabah (WARISAN) Kalabakan Sarifuddin Hata menafikan dakwaan 5,000 pengundi yang kebanyakannya ahli WARISAN menyertai Parti Pribumi Bersatu Malaysia (BERSATU) baru-baru ini.

Beliau berkata, Ahli Dewan Undangan Negeri (ADUN) Sebatik Hassan A Gani Pg Amir seolah-olah cuba memberikan gambaran yang salah terhadap angka sokongan ahli WARISAN Sebatik kepada pucuk pimpinan BERSATU.

“Tidak mungkin dia mempunyai sokongan 5,000 orang terutamanya ahli WARISAN kerana dalam Pilihan Raya Negeri (PRN) lalu dia hanya memperolehi 2,665 undi sahaja.

“Kita tidak nafikan memang ada ketua cawangan yang memberikan sokongan terhadapnya, tetapi jumlahnya tidaklah sampai 98 cawangan seperti dalam kenyataannya kelmarin,” katanya ketika dihubungi Utusan Borneo, di sini semalam.

Menurutnya, ramai ketua-ketua cawangan WARISAN Kalabakan yang menghubunginya selepas Hassan mengeluarkan kenyataan itu.

“Terdapat juga ketua cawangan yang hairan dan tidak tahu nama mereka dibawa untuk menyertai parti BERSATU baru-baru ini,” katanya.

Sarifuddin turut menasihatkan supaya Hassan berhenti untuk mengeluarkan kenyataan yang tidak benar demi kepentingan politiknya dan meraih sokongan rakyat.

“Namun, saya tidak hairan…sedangkan sumpah yang dibuat boleh diingkari apatah lagi jika ingin meraih sokongan dan simpati rakyat,” katanya.

Terdahulu, Utusan Borneo sebelum ini melaporkan bahawa sebanyak 5,000 pengundi daripada 98 cawangan di DUN Sebatik bersama-sama Hassan menyertai BERSATU pada Isnin lalu.

Namun, Hassan mendakwa tiada paksaan atau ganjaran diberikan kepada ketua-ketua cawangan yang mengikuti jejak langkahnya menyertai BERSATU, semuanya atas kerelaan mereka sendiri. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jenazah Hidup Semula Ketika Dimandi

JAKARTA: Seorang kanak-kanak perempuan yang hidup kembali selepas diisytiharkan meninggal dunia mengejutkan penduduk Kampung Lumbang di Jawa Timur, Indonesia.

Portal Detiknews melaporkan kanak-kanak itu, Siti Masfufah Wardah, 12, disahkan meninggal dunia di Hospital Dr Moh Saleh Kota Probolinggo pada jam 6 petang, Isnin lalu akibat kencing manis kronik.

Keluarga kanak-kanak itu kemudian membawa pulang jenazah jam 7 malam dari rumah mayat.

Bagaimanapun, ketika jenazah dimandikan matanya terbuka dan berkedip beberapa kali.

Dia dikatakan hidup kembali dan diangkat masuk ke dalam rumah oleh keluarganya.

Keluarganya menghubungi petugas perubatan Pusat Kesihatan Lumbang bagi mendapatkan bantuan kerana kanak-kanak itu berada dalam keadaan lemah.

Sebelum itu, dia dibawa ke hospital kerana dilaporkan mengalami kesakitan dan kekejangan.

Doktor memberitahu kanak-kanak itu mengalami diabetes kronik.

Ketua Polis Lumbang Probolinggo, Muhammad Dugel berkata, tekanan darah mangsa berada paras 60 dan keadaannya sangat lemah membuatkan denyut jantungnya tidak dapat dikesan alat perubatan.

Sejam kemudian, pihak petugas perubatan memaklumkan kanak-kanak itu meninggal dunia.

Jenazah dikebumikan pada hari sama di kawasan perkuburan awam di kawasan itu.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anwar Menghadap YDP Agong, Sejarah Apa Bakal Dicipta Malaysia Hari Ini?

Kuala Lumpur : Desas-desus berhubung kemungkinan pengaturan semula politik yang menggemparkan negara semalam masih belum berakhir dan isu itu dijangka berterusan hari ini.

Ini berikutan beberapa program yang dijadual berlangsung hari ini, antaranya Timbalan Perdana Menteri Datuk Seri Dr Wan Azizah Wan Ismail dan suaminya Presiden PKR Datuk Seri Anwar Ibrahim yang dijangka menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada 2 petang.

Selain itu, DAP, satu daripada parti komponen dalam gabungan Pakatan Harapan, juga dilaporkan akan mengadakan mesyuarat tergempar susulan perkembangan politik terbaru itu di ibu pejabat parti berkenaan di ibu negara.

Tun Mahathir dijangka mengumumkan satu perubahan dalam landskap politik Malaysia hari ini. Pelbagai tanda tanya mula bermain di fikiran rakyat sejak semalam dan berharap ada titik noktahnya hari ini.

Semalam, beberapa pemimpin utama pelbagai parti politik kerajaan dan pembangkang hadir dalam satu mesyuarat khas dan tertutup di sebuah hotel di Petaling Jaya, mencetuskan tanda tanya tentang tujuan mesyuarat itu diadakan.

Sebelum itu, beberapa mesyuarat berasingan melibatkan beberapa parti politik di tengah-tengah desas-desus berhubung kemungkinan pengaturan semula landskap politik negara.

Pemimpin parti mengunci mulut mengenai apa yang dibincangkan dalam mesyuarat tertutup, di ibu negara dan Petaling Jaya yang menarik perhatian media.

Terdahulu semalam, UMNO mengadakan mesyuarat majlis tertinggi khas selama dua jam dari 4 petang di Pusat Dagangan Dunia Putra (PWTC).

Bersatu juga mengadakan mesyuarat khas di ibu pejabat parti di Menara Yayasan Selangor di Petaling Jaya, dipengerusikan pengerusinya Tun Dr Mahathir Mohamad yang enggan mengulas semasa perdana menteri berusia 94 tahun itu diserbu semasa beliau meninggalkan premis itu.

Beberapa Ahli Parlimen dari parti politik di Sabah dan Sarawak juga mengadakan mesyuarat di ibu negara.

Suasana di Istana Negara juga sibuk dengan banyak kenderaan dilihat memasuki istana sejak 5.30 petang, sesetengahnya diiringi polis pengiring. Kenderaan berkenaan dilihat meninggalkan istana dua jam kemudian.

Anwar dalam satu majlis di kediamannya di Bukit Segambut malam tadi berkata pihaknya sedang menunggu maklumat mengenai apa yang beliau anggap sebagai satu percubaan menubuhkan sebuah kerajaan baharu.


SOP Kerap Bertukar-Tukar, Peniaga Keliru Buka Premis Perniagaan

SANDAKAN: Beberapa sektor ekonomi dan industri di daerah ini mulai dibuka kembali selepas dibenarkan beroperasi semasa Perintah Kawalan Pergerakan Bersyarat (PKPB) berkuatkuasa di negeri ini.

Kebenaran yang dikeluarkan oleh Majlis Keselamatan Negara (MKN) itu adalah bagi tempoh 13 Oktober hingga 26 Oktober.

Bagaimanapun, tinjauan Utusan Borneo di Bandar Sandakan dan beberapa bandar satelit sekitar daerah ini mendapati keadaan masih lengang meskipun sudah tiga hari kebenaran beroperasi itu dikeluarkan.

Tinjauan juga mendapati hanya segelintir kecil premis bukan perlu (essential) yang mulai berniaga kembali seperti kedai optik, kedai menjual baju kanak-kanak dan kedai menjual peralatan menjahit.

Salah seorang pengusaha kedai gunting, Rahman Binjo berkata, kebanyakan peniaga kini keliru sama ada mereka boleh atau belum boleh berniaga berikutan SOP dikeluarkan pihak berkuasa kerap bertukar-tukar.

“Saya ada terima notis SOP dari pihak berkuasa tempatan bertarikh 9 Oktober yang menyatakan hanya beberapa sektor perniagaan sahaja yang dibenarkan beroperasi. Ia termasuk kedai, restoran dan gerai menjual makanan, kedai runcit dan kedai serbaneka, pasar umum, farmasi dan kedai menjual ubat-ubatan.

“Berikutan kedai gunting tidak tersenarai, saya tutup kedai dan kekal berada di rumah. Beberapa hari selepas itu, saya nampak lagi SOP baharu dikeluarkan MKN yang menyatakan semua aktiviti sektor ekonomi dan industri dibenarkan beroperasi.

“Tidak sampai satu minggu, SOP telah bertukar dan tindakan ini sebenarnya telah membuatkan para peniaga keliru. Kita bimbang sekiranya kedai dibuka, kita akan diarah tutup ataupun dikenakan tindakan kerana tidak mengikut arahan,” katanya.

Sementara itu, rata-rata orang awam yang ditemui berharap pihak berwajib dapat memberi satu kata putus yang menyeluruh sebelum mengeluarkan sesuatu arahan, peraturan ataupun SOP.

Bagi Omil Lain, kekeliruan itu bukan sahaja membebankan peniaga dan pengguna, malah golongan pekerja turut terkesan kerana ada di antara mereka yang terjejas dari segi sumber pendapatan ekoran tidak dapat turun bekerja ataupun kehilangan pekerjaan. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Siapkan Kerja Sekolah, Ibu Rotan Anaknya Selama 5 Jam Sampai Mati

Seorang wanita yang merupakan ibu dijatuhkan hukuman penjara 10 tahun kerana menyebabkan kematian anak lelakinya berusia 9 tahun di China.

Dalam kejadian yang berlaku pada Januari 2018 di Zhejiang, mansgsa terdahulu memberitahu ibunya yang dia kehilangan telefon bimbit ketika bermain di luar.

Menurut Asia One, selepas keluar mencari telefon bimbit itu, ibu mangsa berang selepas telefon bimbit itu gagal ditemui. Malah dia mendakwa mangsa menipu lalu menamparnya sebelum mereka pulang ke rumah.

Selepas itu, dia mendapati anaknya juga tidak menyiapkan kerja rumah membuatkan dia menjadi semakin berang lalu merotan anaknya selama 5 jam pada petang hari kejadian.

Tidak cukup dengan itu, dia mengikat tangan dan kaki mangsa dengan pita peletak serta menikam kaki mangsa dengan jarum.

Mangsa hanya diberi beberapa teguk air sepanjang didera ibunya. Selepas didera, si ibu mengangkat anaknya ke dalam bilik.

“Mama, saya tak nak jumpa awak lagi,” kata mangsa.

Ibunya tidak mengendahkan kata-kata mangsa dan terus tidur di biliknya sendiri.

Keesokan paginya, si ibu terkejut apabila mendapati anaknya terbaring di lantai tak sedarkan diri. Dia cuba menyelamatkan anaknya, tetapi sudah terlambat. Pasukan perubatan yang datang ke tempat kejadian kemudian mengesahkan mangsa telah meninggal dunia.

Hasil bedah siasat mendapati mangsa mengalami hemorrhagic shock dan arteri tersekat di paru-paru.

Ketika dibicarakan, si ibu didakwa sengaja mendatangkan kecederaan terhadap mangsa dan dikenakan hukuman penjara 10 tahun.

Sumber: Asia One, World of Buzz


Rakyat Malaysia Makan 30 Juta Telur Ayam Sehari!

Kelmarin isteri Merak Jalanan minta belikan telur ayam di pekan Tanjung Malim. Dia mahu menyediakan hidangan telur dadar untuk dimakan bersama asam pedas ikan tenggiri.

Memang kombinasi makanan tersebut sangat sinonim dengan darah bangsa Johor yang mengalir dalam darah Merak Jalanan. Lebih sedap jika ditambah dengan kicap, memang penuh nikmat.

Sampai sahaja di hadapan pintu kedai runcit, pemiliknya seorang lelaki berketurunan India Muslim kelihatan agak tergesa-gesa. Katanya mahu tutup kedai awal.

Merak Jalanan bertanya adakah dia ada menjual telur ayam. Malangnya sudah habis, kata lelaki itu.

Memang Merak Jalanan agak kecewa sambil terbayang makan nasi dengan asam pedas ikan tenggiri sahaja.

Terpaksalah Merak Jalanan mencari lagi, kali ini ke sebuah lagi pasar raya dan berjaya membeli telur premium gred AA yang mengandungi kandungan protein dan omega yang tinggi. Harga sedikit ‘keras’ tetapi tidak ada masalah janji dapat makan telur dadar dengan asam pedas ikan tenggiri bersama kicap.

Hasrat hati hendak membeli telur ayam dengan kuantiti banyak tetapi penjual hanya benarkan dua bekas sahaja telur bagi setiap pembeli. Hebat betul krisis telur ayam yang melanda negara pada ketika ini.

Menurut Kementerian Perdagangan Dalam Negeri dan Hal Ehwal Pengguna (KPDNHEP), rakyat Malaysia menggunakan kira-kira 30 juta biji telur ayam sehari atau 930 juta sebulan di seluruh negara. Jadi, memang telur adalah bahan makanan yang paling penting kepada kita.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Lot Kedai Musnah Terbakar Di Sandakan

SANDAKAN: Lima lot bangunan kedai musnah dalam kebakaran berhampiran sebuah kilang papan Bandar Nam Tung, Tanah Merah di sini semalam.

Pusat Gerakan Operasi, Jabatan Bomba dan Penyelamat Malaysia (JBPM) Sabah menerima panggilan berhubung kejadian berkenaan pada pukul 11.32 malam.

“Seramai 14 anggota dan dua pegawai dari Balai Bomba dan Penyelamat (BBP) Sandakan kemudian bertindak ke lokasi kejadian menaiki tiga jentera penyelamat.

“Menurut ketua operasi kebakaran membabitkan lima lot bangunan kedai jenis tidak kekal terbakar 100 peratus,” katanya dalam kenyataan media hari ini.

Jelasnya pasukan bomba bertindak menjalankan operasi memadam kebakaran daripada terus merebak ke kawasan lain menggunakan sumber air daripada tangki jentera dan pili bomba berhampiran.

Bomba berkata tiada kecederaan dan kematian dilaporkan dan operasi terkawal pukul 12.12 tengah malam dan tamat sepenuhnya  7.18 pagi tadi. – SabahNewsToday


Selesai kelewatan urusan cop pasport Imigresen di CIQ Tawau

TAWAU 22 Jan. – Rungutan pemilik bot ikan mengenai kelewatan Imigresen untuk urusan cop pasport kru bot warga asing di Kompleks Kastam, Imigresen dan Kuarantin (CIQ) di sini sudah dibincangkan bersama Jabatan Imigresen Sabah.

Anggota Parlimen Kalabakan, Ma’mun Sulaiman berkata pekerja bot terpaksa menunggu lama untuk urusan cop oleh kakitangan Imigresen sebelum dapat memungah hasil ikan.

“Selama ini, pihak Imigresen hanya memulakan urusan cop pekerja ini selepas tibanya feri pertama membawa masuk penumpang dari Nunukan, Indonesia,” katanya ketika ditemui pemberita selepas sesi ‘engagement’ (perbincangan) wakil rakyat di Tawau serta Kalabakan dengan Jabatan Imigresen mengenai pintu kawalan masuk ke Tawau, semalam.

Difahamkan bot-bot ikan ini terpaksa menunggu selama empat hingga ke lima jam sehari bagi urusan cop pasport sebelum dapat memunggah hasil ikan.

Dalam pada itu, Ma’mun berkata pertemuan yang turut dihadiri Pengarah Jabatan Imigresen Sabah, Musa Sulaiman itu turut membincangkan pelbagai perkara termasuk kelewatan urusan orang awam serta pelancong di pintu masuk Tawau di CIQ dan Lapangan Terbang Tawau.

Sementara itu, Musa memberi jaminan segala permasalahan yang dibangkitkan dalam sesi tersebut akan diselesaikan.

“Imigresen akan mempertingkatkan usaha untuk memperbaiki segera kelemahan yang timbul di pintu masuk ini,” katanya.

Menurutnya, Imigresen faham dan tindakan susulan akan diambil selari sempena tahun Cuti-Cuti Tawau. – BERNAMA


Pematuhan SOP Merosot Di Sabah

KOTA KINABALU: Tahap pematuhan orang ramai terhadap prosedur operasi standard (SOP) di Sabah terus merosot dengan kadar hari ini hanya 95 peratus di semua daerah.

Ia adalah peratusan terendah direkodkan di negeri ini sejak bermula gelombang kedua pandemik COVID-19 pada Oktober lalu berbanding antara 96 peratus sehingga 99 peratus pernah direkodkan sebelum ini.

Menteri Kerajaan Tempatan dan Perumahan negeri, Datuk Masidi Manjun, berkata berikutan itu Polis Diraja Malaysia (PDRM) akan meningkatkan penguatkuasaan bagi memastikan orang ramai sentiasa mematuhi SOP yang ditetapkan.

“Pihak PDRM akan mengambil tindakan tegas terhadap mereka yang ingkar SOP dengan mengenakan kompaun RM1,000 mengikut Akta 342 (Akta Pencegahan dan Pengawalan Penyakit Berjangkit 1988).

“Orang ramai dinasihatkan terus mematuhi SOP dan arahan yang dikeluarkan oleh pihak berkuasa bagi membendung penularan pandemik COVID-19,” katanya dalam kenyataan media perkembangan COVID-19 Sabah, di sini, malam ini.

Penurunan tahap pematuhan itu bermula sejak penamatan larangan rentas daerah dan negeri pada bulan lalu dengan penurunan ketara dikesan bermula akhir bulan lalu dan sepanjang minggu pertama Januari.

Sebelum ini, kebanyakan daerah mencatat kadar pematuhan melebihi 97 peratus dengan beberapa daerah seperti Sipitang, Kota Belud, Kinabatangan dan Kota Kinabalu sering mencatat sehingga 99 peratus tahap pematuhan SOP.

Sabah hari ini mencatat 409 kes baharu positif COVID-19, bertambah lapan kes berbanding 401 kes baharu semalam, menjadikan kumulatif kes setakat ini sebanyak 40,263.

Masidi yang juga jurucakap COVID-19 Sabah, berkata bagi kes sembuh, seramai 337 pesakit COVID-19 dibenarkan keluar hospital hari ini, menjadikan kumulatif sembuh 36,785 orang setakat ini.

“Seramai 2,538 pesakit masih menerima rawatan iaitu 653 orang di hospital dan 1,885 orang di Pusat Kuarantin dan Rawatan Berisiko Rendah (PKRC) dengan 66 pesakit ditahan di Unit Rawatan Rapi (ICU) termasuk 18 orang memerlukan alat bantuan pernafasan,” katanya.

Masidi berkata, daripada 409 kes positif COVID-19 hari ini, sebanyak 251 kes atau 61.4 peratus berpunca daripada saringan kontak rapat, diikuti 81 kes atau 19.8 peratus saringan bergejala, 11 kes atau 2.7 peratus saringan rentas negeri dan 10 kes atau 2.4 peratus daripada saringan kluster sedia ada.

Sebanyak 21 daerah berada dalam zon merah hari ini, berkurang satu berbanding 22 daerah semalam selepas Semporna beralih ke zon jingga menjadikan tiga daerah berada dalam zon itu hari ini.

Dua lagi daerah dalam zon jingga ialah Kuala Penyu dan Beluran, manakala tiga daerah dalam zon kuning iaitu Nabawan, Telupid dan Tenom.

Kota Kinabalu mendahului senarai daerah dalam zon merah yang merekodkan kes baharu tertinggi hari ini iaitu sebanyak 77 kes, diikuti Putatan (38), Lahad Datu (36), Penampang (35), Sandakan (26) dan Keningau (23). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah Atur Strategi: Bung Moktar

KOTA KINABALU: Ekoran perkembangan politik di peringkat Persekutuan telah berubah dan pendirian kerajaan Warisan di Sabah yang tidak menyertai gabungan kerajaan baharu (Perikatan Nasional) UMNO Sabah siap sedia menyusun strategi bagi menghadapi keadaan, agar rakyat Sabah tidak terpinggir dari arus pembangunan, ekonomi dan politik.

Ketuanya Dato’ Sri Bung Moktar Radin berkata, keputusan kerajaan Warisan ini akan membawa kerugian besar kepada rakyat Sabah, oleh itu penjelasan kepada rakyat Sabah perlu dilakukan agar mereka memahami keadaan politik semasa.

“Kita akan turun padang menjelaskan kepada rakyat tentang perkembangan isu isu semasa kerana rakyat Sabah berhak mengetuai keadaan yang sebenarnya khususnya perkembangan politik tanah air,” katanya dalam satu kenyataan yang dikeluarkan di sini.

Sehubungan dengan itu Bung yang juga Ahli Majlis Tertinggi UMNO berharap rakyat Sabah khususnya ahli-ahli UMNO dan BN bertenang dan bersabar bagi memberikan ruang kepada kerajaan baharu pimpinan Tan Sri Muhyiddin Yassin menyusun jentera pentadbirannya.

“Kita seharusnya bersyukur kerana kemelut kerajaan Persekutuan dapat ditangani, keutamaan kerajaan baharu adalah rakyat menggantikan kerajaan PH yang lemah dan gagal membela rakyat yang akhirnya ditumbangkan sendiri oleh mereka,” jelasnya.

Bung mengulangi adalah menjadi satu kerugian besar kepada rakyat Sabah jika kerajaan Warisan tidak bersama kerajaan Persekutuan yang tempias kesannya kepada rakyat dari segi pembangunan dan ekonomi.

“Kerajaan negeri sudah tentu tidak mempunyai peruntukan yang besar untuk membangunkan Sabah yang masih dahagakan pembangunan, contoh sudah jelas apabila kerajaan negeri tidak sehaluan dengan kerajaan Pusat segala peruntukan pembangunan tidak akan berjalan lancar dan kesannya adalah kepada rakyat,” katanya. – Utusan Borneo


Mahu Kerjasama Dengan Parti Menang PRU15, Shafie ‘Tak Berprinsip’, Kata Loke

GEORGE TOWN: Setiausaha Agung DAP Loke Siew Fook mengkritik Shafie Apdal kerana “tidak berprinsip” selepas beliau berkata, Warisan akan bekerjasama dengan gabungan yang memenangi pilihan raya umum ke-15 (PRU15) untuk memastikan kestabilan politik.

Menerusi program dalam talian, Loke melahirkan kekecewaan terhadap kenyataan presiden Warisan itu dan menyifatkan ia sebagai “tidak masuk akal”.

“Kalau sesuatu gabungan itu dah menang, adakah dia nak bekerjasama dengan parti lain lagi? Kecuali kalau dia tak menang. Baru dia nak bekerjasama.

“Saya berasa dukacita dengan kenyataan tersebut. Saya rasa ini satu pandangan yang mungkin nampak macam tak berprinsip, yang pertama. Yang Kedua, tak masuk akal,” kata Ahli Parlimen Seremban itu.

Ahad lalu, media melaporkan Shafie sedia bekerjasama dengan mana-mana gabungan politik yang memenangi PRU15 bagi memastikan kestabilan politik dan menjaga kepentingan rakyat.

Bekas ketua menteri Sabah itu berkata, ini kerana gabungan yang menang dipilih oleh rakyat dan dengan bekerjasama dengan mereka, Warisan menunjukkan bahawa ia menghormati pilihan mereka.

Bagaimanapun, Shafie menegaskan ia harus menjadi kerjasama yang bijak dan adil, dan mesti mengutamakan kepentingan rakyat. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ali budak ajaib

CARITA (Indonesia): Seorang budak lelaki berusia lima tahun diselamatkan selepas terperangkap hampir 12 jam dalam sebuah kereta yang dihanyutkan tsunami yang melanda Selat Sunda pada malam Sabtu lalu.

Media Indonesia melaporkan budak lelaki itu ditemui dalam sebuah kereta yang ditimbuni kayu pada jam 8.30 pagi (waktu tempatan) berhampiran hotel Mutiara Resort di Pantai Carita.

Budak lelaki yang dikenali sebagai Ali itu diselamatkan selepas anggota penyelamat mendengar suaranya menangis di dalam timbunan kayu berkenaan.

Beberapa anggota polis mengalihkan kayu dan sisa runtuhan sebelum menemui kereta itu dihempap sebatang pokok yang tumbang.

Satu rakaman video menunjukkan detik-detik kanak-kanak itu dibawa keluar dari dalam kereta dan menangis ketika didukung oleh seorang anggota polis.

Ketika ditemui hanya kanak-kanak itu yang berada dalam kereta berkenaan.

Pihak polis memberitahu, kanak-kanak itu berada dalam keadaan sihat dan tidak mengalami sebarang kecederaan serius.

Kanak-kanak berkenaan dibawa ke hospital untuk pemeriksaan lanjut dan polis juga sedang mengesan ibu bapanya. – Agensi/Harian Metro


Wajah pengganas

CHRISTCHURCH: Seorang lelaki yang dipercayai penyerang di dua buah masjid di bandar ini memberitahu dia melakukan serangan itu bagi mengurangkan jumlah pendatang asing dan sebagai membalas dendam terhadap rempuhan trak Stockholm, Sweden pada 2017.

Lelaki warga Australia berusia 28 tahun yang menggunakan nama Brenton Tarrant di Twitter turut menyiarkan serangan itu secara langsung di media sosial.

Sebelum masuk ke masjid dan melepaskan tembakan terhadap jemaah yang sedang bersolat jumaat, penyerang itu turut memandang kamera sekali gus mendedahkan wajahnya.

Lelaki itu turut memuat naik 73 muka surat yang mengandungi alasan mengapa dia melakukan keganasan itu.

Memperkenalkan diri sebagai lelaki kulit putih biasa yang lahir dalam keluarga kelas pekerja dan berpendapatan rendah, suspek memberitahu dia memutuskan untuk mempertahankan masa depan orangnya.

Katanya, dia juga mahu membalas dendam atas kematian seorang kanak-kanak perempuan berusia 11 tahun, Ebba Akerlund yang terbunuh dalam serangan rempuhan trak di Stockholm pada 2017.

Tarrant mendedahkan, dia sudah merancang serangan itu sejak dua tahun lalu dan tiga bulan lalu dia memutuskan untuk menyasarkan masjid di Christchurch.

Polis mengesahkan seorang lelaki ditangkap tidak lama selepas serangan itu tetapi tidak dipastikan sama ada suspek adalah lelaki dalam video berkenaan. – Agensi


Kerajaan Sabah Awasi Pintu Masuk Elak Virus Luar Negara

KOTA KINABALU: Kerajaan Sabah akan memastikan pintu ketibaan di Lapangan Terbang Antarabangsa Kota Kinabalu (LTAKK) diletakkan alat saringan kesihatan bagi memeriksa setiap pelancong, dalam usaha menyekat kemasukan virus dari luar negara.

Timbalan Ketua Menteri Datuk Christina Liew berkata negeri ini digemparkan dengan penularan virus seperti Influenza A (H1N1) dan bersedia mengelak kemasukan Virus Misteri Wuhan mirip Sindrom Pernafasan Akut Teruk (SARS).

Katanya, beliau sudah berhubung dengan Menteri Kesihatan dan Kesejahteraan Rakyat Datuk Frankie Poon mengenainya.

“Saya bertanya sama ada terdapat pegawai perubatan atau alat saringan kesihatan ditempatkan di pintu masuk ketibaan LTAKK khususnya kepada pelancong berasal dari Wuhan China,” katanya kepada pemberita selepas majlis pelancaran Logo Baharu `Enchanting Sabah’ dan majlis Makan Tengah Hari Bersama Pengamal Media sempena Tahun Baharu Cina 2020, di sini semalam.

Beliau berkata, menteri terbabit sendiri akan turun ke LTAKK untuk mengadakan pemantauan bagi memastikan alat saringan kesihatan dan pegawai kesihatan ditempatkan di lapangan terbang.

Dalam pada itu, Christina yang juga Menteri Pelancongan, Kebudayaan dan Alam Sekitar turut menjelaskan kesatuan dalam Pakatan Harapan serta sekutunya di Sabah iaitu Parti Warisan Sabah (WARISAN) dan UPKO masih kukuh.

Katanya, kesatuan sangat penting khususnya sekiranya terdapat beberapa parti yang bergabung untuk menubuhkan kerajaan.

“Ini sesuatu yang kita boleh atasi, sebab setiap parti kerajaan hari ini sangat ikhlas dalam melaksanakan tugasan,” katanya.


Jauteh Dikun, Timbalan Pesuruhjaya Polis Sabah Baharu

KOTA KINABALU: Ketua Jabatan Siasatan Jenayah (JSJ) Sabah, Datuk Jauteh Dikun dilantik sebagai Timbalan Pesuruhjaya Polis Sabah yang baharu berkuat kuasa hari ini.

Jauteh menggantikan Datuk Mazli Mazlan yang akan bertukar jawatan sebagai Timbalan Pengarah Jabatan Pencegahan Jenayah dan Keselamatan Komuniti, Bukit Aman.

Majlis serah terima tugas antara kedua-duanya disaksikan Pesuruhjaya Polis Sabah, Datuk Idris Abdullah, di Ibu Pejabat Kontinjen (IPK) Sabah, hari ini.

Pada majlis sama, turut diadakan majlis serah terima tugas jawatan Ketua JSJ Sabah baharu antara Datuk Jauteh dengan Senior Asisten Komisioner Sapii Ahmad yang sebelum ini bertugas sebagai Ketua Penolong Pengarah (D9) Siasatan Khas, Jabatan Siasatan Jenayah, Bukit Aman.

Jauteh ketika ditemui berkata, dengan kepercayaan dan tanggungjawab serta peluang ini, beliau akan gunakan dengan sebaik-baiknya untuk berkhidmat demi kecemerlangan PDRM khususnya IPK Sabah.

Sementara itu, Idris berkata, beliau merakamkan ucapan setinggi-tinggi tahniah di atas pelantikan, kepercayaan dan amanah yang diberikan pucuk pimpinan.

“Saya berharap semua terus menyumbang khidmat bakti dengan ikhlas demi mencapai misi dan visi organisasi ini lebih cemerlang di masa hadapan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belanjawan 2020: Bantuan Khas RM500 Bagi Kakitangan Awam

KUALA LUMPUR: Kerajaan  mengumumkan bantuan khas kewangan sebanyak RM500 untuk kakitangan awam bagi Gred 56 dan ke bawah.

Berita baik itu diumumkan Menteri Kewangan, Lim Guan Eng menerusi pembentangan Belanjawan 2020 di Parlimen di Kuala Lumpur pada Jumaat.

“Kerajaan ingin merakamkan penghargaan kepada Angkatan Tentera Malaysia, Polis Diraja Malaysia, Jabatan Bomba dan Penyelamat Malaysia, Jabatan Kastam Diraja Malaysia, doktor, jururawat, guru dan semua penjawat awam atas bakti perkhidmatan mereka.

“Kerajaan ingin mengumumkan Bantuan Khas Kewangan RM500 untuk kakitangan awam Gred 56 dan ke bawah,” kata Guan Eng.

Bagi pesara kerajaan, Guan Eng berkata, bantuan khas kewangan sebanyak RM250 turut akan diberikan.

“Ia turut dipanjangkan kepada veteran tidak berpencen. Kedua-dua bantuan ini akan dibayar sebelum akhir 2019,” katanya.

Empat teras menunjangi Belanjawan 2020 adalah memacu pertumbuhan ekonomi dalam ekonomi baharu dan era digital, pelaburan ke atas rakyat meningkatkan keupayaan modal insan, mewujudkan masyarakat bersatu, bersatu, inklusif, saksama dan memulikan institusi dan kewangan awam.


Mayat terakhir bot karam ditemukan petang tadi, SAR ditutup

SANDAKAN: Operasi mencari dan menyelamat mangsa-mangsa yang hilang dalam insiden bot karam di perairan berhampiran Pulau Nunuyan Laut di sini yang masuk hari keempat, menemukan dua lagi mayat mangsa.

Timbalan Pengarah Operasi Zon Maritim Sandakan, Komander Maritim Mohd Khairulanuar Abd Majid mengesahkan penemuan dua mayat mangsa berkenaan dan lima mayat mangsa yang dilaporkan hilang sebelum ini telah ditemukan.

Beliau berkata mangsa keempat yang dikenal pasti sebagai Nidzma Herman, 10, bangsa Suluk berasal dari Jolo, Filipina.

Beliau berkata mayat mangsa dijumpai terapung diantara perairan Tanjung Pasir – Mumiang oleh nelayan tempatan.

“Nelayan terbabit, Nizam telah menghubungi MERS 999 memaklumkan penemuan mayat berkenaan kira-kira 7.50 pagi,” katanya.

Beliau berkata dua buah bot Pasukan Polis Marin (PPM) iaitu PSC 63 dan PSC 66 telah pergi ke lokasi lebih kurang 2.7 batu nautika Utara Sungai Bungon bagi mengambil mayat mangsa itu lebih kurang jam 8.30 pagi.

Mohd Khairulanuar berkata penemuan mayat kelima (terakhir) yang dikenalpasti sebagai Noraina Ibrahim berumur 1 tahun 6 bulan (anak kepada Norfaida).

“Mayat kanak-kanak perempuan itu ditemui oleh nelayan di Kuala Batu 2, kira-kira jam 1.30 petang,” katanya.

Beliau berkata bot PPM PSC 66 telah menerima maklumat berhubung penemuan itu dan ke lokasi berkenaan untuk mengambil mayat tersebut.

“Mayat mangsa kemudiannya dibawa balik ke jeti PPM sebelum dihantar ke Hospital Duchess Of Kent untuk dibedah siasat,” katanya. – Utusan Borneo


Pembinaan Hospital Universiti Malaysia Sabah ikut jadual

KOTA KINABALU: Projek Hospital Universiti Malaysia Sabah (HUMS) kini sedang dalam pembangunan dan mencatat kemajuan memberangsangkan apabila pembinaannya mengikut jadual ditetapkan, kata Naib Canselor UMS Datuk Dr D Kamarudin D Mudin.

“Kerja-kerja pembinaan HUMS berjalan secara normal dan tidak ada sebarang penangguhan,” katanya kepada pemberita ketika ditanya mengenai kemajuan hospital pengajar itu di sini, semalam.

Projek pembangunan HUMS yang boleh memuatkan 400 katil pesakit, 25 dewan pembedahan, 12 unit bersalin dan pelbagai lagi kemudahan infrastruktur terkini dilancarkan pada Mac tahun lepas dengan kos berjumlah RM652 juta yang dijangka siap pada 2021.

Berkeluasan 110,853 meter persegi, hospital pengajar itu akan menerapkan konsep hospital pintar dalam usaha meningkatkan lagi kualiti pendidikan perubatan serta perkhidmatan kesihatan di Sabah.

D Kamarudin berkata komitmen itu adalah satu inisiatif terbaik memandangkan penggunaan Teknologi, Komunikasi dan Maklumat (ICT) pada masa ini sangat penting dalam memberikan perkhidmatan kesihatan terbaik dan lancar kepada rakyat Sabah.

Bagaimanapun, beliau berkata, pengunaan ICT dan peralatan perubatan canggih perlu seiring dengan memastikan tadbir urus terbaik serta tenaga pakar mencukupi ke arah merealisasikan konsep hospital pintar itu tercapai.

Sementara itu, Menteri Kesihatan dan Kesejahteraan Rakyat Sabah Datuk Stephen Wong Tien Fatt berkata, sistem teknologi pintar termasuk peralatan perubatan canggih diterapkan di HUMS akan dikembangkan ke hospital kerajaan di Sabah bagi menambah baik perkhidmatan sedia ada ke arah meningkatkan lagi taraf kesihatan penduduk.

HUMS juga dilihat berpotensi membangunkan sektor pelancongan perubatan di Sabah menerusi penyediaan infrastruktur serta perkhidmatan rawatan kesihatan terbaik, katanya.

Wong berkata pembinaan hospital pintar berkenaan juga diharap menjadi platform dalam menambah lebih ramai pakar perubatan di Sabah memandangkan negeri ini tidak mempunyai tenaga pakar mencukupi.

Terdahulu, Kamarudin dan Wong menghadiri majlis menandatangani Memorandum Perjanjian (MoA) antara UMS dan Jabatan Kesihatan Negeri Sabah (JKNS) serta Memorandum Persefahaman (MoU) antara UMS dan Health4U Solution Sdn Bhd.

Kamarudin mewakili UMS dan JKNS diwakili Pengarah Kesihatan Datuk Dr Christina Rundi, manakala  Health4U Solution Sdn Bhd diwakili Ketua Pegawai Eksekutifnya Datuk Chevy Beh dan majlis itu disaksikan Wong.

MoA yang ditandatangani itu merupakan lanjutan tujuh tahun lagi bagi program doktor perubatan dan pascasiswazah, manakala lima tahun untuk diploma kejururawatan bagi menjalani latihan klinik, dan menjalankan aktiviti penyelidikan bagi pelajar pascasiswazah bagi program sarjana kesihatan awam dan doktor kesihatan awam.

Kerjasama itu dilihat mampu membuka lebih banyak dimensi baharu dalam sistem perkhidmatan kesihatan dan sistem penyampaian pengajaran dan pembelajaran di peringkat universiti.

Bagi MoU pula, Health4U berperanan sebagai sebuah syarikat membangunkan BookDoc, aplikasi menggunakan telefon mudah alih sebagai platform menghubungkan pesakit dengan penyedia penjagaan kesihatan seperti hospital dan klinik.

Aplikasi itu membolehkan pesakit mencari doktor terdekat dan membuat temu janji secara dalam talian. — Bernama


Wafa Abdul Kadir meninggal dunia

KUALA LUMPUR: Pelakon popular era 1990-an, Wafa Abdul Kadir, 52, meninggal dunia di rumahnya di Petaling Jaya, Selangor, awal pagi tadi selepas hampir lima tahun bertarung dengan kanser peritoneal.

Allahyarhamah Wafa dilapor menghembuskan nafas terakhir kira-kira jam 1 pagi tadi dengan meninggalkan suami, Tajul Faizal Tamimuddin, 52, dan beberapa anak.

Personaliti televisyen, Ras Adiba Radzi yang menganggap arwah sebagai ‘kak long’, mengesahkan perkara itu ketika dihubungi BH, sebentar tadi.

Beliau berkata, jenazah arwah akan dibawa ke Masjid At-Taqwa, Taman Tun Dr Ismail, di sini, untuk disembahyangkan.

“Jenazah arwah kemudian akan dikebumikan di Tanah Perkuburan Islam Bukit Kiara, di sini, sebelum solat zohor,” katanya.

Dalam pada itu, berita pemergian pelakon filem Azizah The Legend itu turut dikongsi sahabatnya, Datuk Tuan Asmawi Tuan Umar, dalam laman Facebook.

Laporan sebelum ini menyebut Wafa disahkan menghidap kanser ovari tahap empat pada April 2015.

Berikutan itu, beliau terpaksa membuang keseluruhan organ wanita, iaitu ovari, tiub fallopio, rahim dan omentum (lapisan yang menutup bahagian perut).

Selepas pembedahan itu, Wafa kembali sihat tetapi pada awal 2016, beliau berdepan pula dengan kanser peritoneal.

Allahyarhamah juga dilaporkan sudah menjalani 18 sesi kemoterapi bagi menghapuskan sel kanser.

Wafa adalah anak bekas Mufti Wilayah Persekutuan, Allahyarham Tan Sri Abdul Kadir Talib. – Berita Harian